Айтайлик, сиз ўзингизда коронавирус аломатларини сезяпсиз ёки бу бўйича аниқ ташхис қўйилгач, уйда даволанишингизга тўғри келяпти. Хўш, бундай вазиятда ўзингиз ва оилангиз учун муҳим бўлган қандай кўрсатмаларга амал қилишингиз керак? Қандай қилиб инфекция тарқалишининг олдини олиш мумкин? Мутахассисларнинг бу борадаги тавсиялари нималардан иборат? Қуйида ушбу саволлар юзасидан соҳа мутахассисларининг тегишли тавсиялари берилади.\nАслида, коронавирусни уйда индивидуал ҳаракатлар билан даволаш тўғри эмас. Сипмтомлар даражасидан қатъи назар, тест натижаси мусбат бўлса, даволаниш шифохона шароитида, беморлар учун ажратилган махсус хизматларда ва изоляция қилинган шифокор назорати остида амалга оширилиши мақсадга мувофиқ.\nКоронавирус ташхиси қўйилганларнинг аксариятида енгил симптомлар кузатилиши ва улар уйда даволанишлари мумкин.\nШунингдек, аломатлар бир неча кун давомида намоён бўлиши, вирус билан касалланган одамлар тахминан бир ҳафта ичида ўзларини яхши ҳис қилишлари мумкин. Жаҳон соғлиқни сақлаш ташкилоти беморни парвариш қилувчиларга касаллик аломатлари бошланганидан кейин 14 кун давомида (Ўзбекистон санитария-эпидемиология назорати давлат инспекцияси томонидан бу муддат 10 кун этиб белгиланган) унинг соғлиғи билан боғлиқ ўзгаришларини кузатиб боришни тавсия қилади.\nКоронавирусдан уйда даволаниш симптомларни енгиллаштиришга қаратилган бўлиб, мазкур жараён дам олиш, суюқлик истеъмол қилиш ва шифокор томонидан тавсия этилган дориларни вақида қабул қилишни ўз ичига олади.\nЭнг аввало, бемор парвариши учун уйни изоляция қилиш бўйича шифокорнинг тавсияларига қатъий риоя қилиш даркор. Айни пайтда беморни парвариш қилиш сизнинг соғлиғингизга қандай таъсир қилиши мумкинлигини ҳам кўриб чиқишингиз лозим. Агар сиз хавф гуруҳига кирадиган ёшда бўлсангиз ёки сурункали касаллик (масалан, юрак ёки ўпка касаллиги ёки диабет)га чалинган бўлсангиз, вирус юқтириб олишингиз хавфи анча юқори бўлади. Бундай ҳолатда сиз ўзингизни бемордан узоқ тутишингиз, унга ғамхўрлик қилиш учун эса бошқа кишини қўйишингиз лозим бўлади.\nМасалан, Туркияда ҳам тест натижаси мусбат чиққан, аммо юқори ҳарорат ва нафас қисиши каби оғир аломатлар кузатилмаётган беморлар уй шароитида даволанмоқда. Чунончи, Соғлиқни сақлаш вазирлиги илмий қўмитаси аъзоси профессор-доктор Алпай Азап Anadolu Agency нашрига берган маълумотларида коронавируснинг енгил ҳолатларини уйда даволаш илмий жиҳатдан тўғрилигини айтди. У коронавирус ҳолатларининг аксарияти енгил аломатлар билан кечаётганини таъкидлаган.\n«Баъзи беморларнинг даволаниш жараёни қисқа муддатли курсда якунланяпти. Бундай беморларни касалхонага ётқизиш уларнинг нуқтайи назарига кўра ҳам тўғри эмас. Биз нафақат Covid-19’да, балки бошқа барча касалликларда ҳам беморларни зарур ҳолда касалхонада тутиб турамиз ёки уйига кузатамиз. Уйда даволанаётган беморлар албатта изоляция остида бўлишлари шарт», деди у.\nДоктор Алпай Азап коронавирусга чалинган беморларнинг касалхонада даволаниш мезонлари ҳақида ҳам изоҳ берди. Туркия соғлиқни сақлаш вазирлиги қарорларига кўра, қуйидаги гуруҳларга мансуб беморларни шифохонада даволаш мақсадга мувофиқ ҳисобланади:\nИммунитет тизими заиф беморлар;\nОғир пневмония аломати борлар;\nЛаборатория натижалари касаллиги оғир эканини кўрсатган беморлар;\nИнтенсив хавф гуруҳига киритилганлар.\nКасаллик оғирлашиши ёки аломатлар кучайиши жараёнини диққат билан кузатиб бориш керак. Агар аломатлар ёмонлашса ёки бирор фавқулодда вазият белгилари, шу жумладан, қуйидаги ҳоллар кузатилса, дарҳол шифокорга мурожаат қилиш керак:\nдоимий кўкрак оғриғи ёки кўкракдаги босим ҳисси;\nлаб ёки юзнинг кўкимтир тусга кириши;\nАгар сиз ўзингизни касал ҳис қилсангиз, дам олишингиз, кўпроқ суюқлик ичишингиз ва тўйимли овқат истеъмол қилишингиз керак. Оила аъзоларингиздан алоҳида хонада туринг ва иложи бўлса, алоҳида ҳаммомдан фойдаланинг. Тез-тез алоқа қиладиган сиртларни тозаланг ва дезинфекция қилинг.\nШифокор томонидан тавсия этилган дори-дармонларни мунтазам равишда ўз вақтида қабул қилинг. Тавсия қилинмаган бошқа дори-дармонларни ишлатманг.\nУнутманг, бемор ётган хонага кирган кишилар албатта ниқоб тақиши, хонани тарк этгач эса ниқобини ташлаб юбориши керак.\nУйдаги ҳар бир киши соғлом турмуш тарзини олиб бориши лозим. Сиз ҳам соғлом овқатланиш ва уйқу режимига риоя қилинг, ҳаракат қилинг.\nОғир дамларда, айниқса, болалар катталарнинг кўпроқ меҳр ва эътибор кўрсатишига муҳтож бўлади. Танг вазиятларда қайғу ва стрессни бошдан кечириш табиий ҳол. Бундай пайтларда дўстларингиз ва оилангиз билан телефон ёки интернет орқали мулоқот қилиш фойдали бўлиши мумкин.\nТузалгунингизга қадар ишхона, мактаб ва жамоат жойларидан узоқроқ туринг;\nЖамоат транспортидан фойдаланишдан сақланинг;\nИложи борича оила аъзоларингиз ва бошқа одамлардан узоқроқ туринг (камида 2 метр масофа);\nҲаво айланиши учун ойналарни очинг;\nУйингиздаги умумий фойдаланиш жойларидан имкон қадар камроқ фойдаланишга ҳаракат қилинг;\nОшхона ва бошқа умумий фойдаланиш жойларни тез-тез шамоллатиб туринг;\nСиз учун ажратилган алоҳида хонанинг эшик тутқичларини, чироқ ёқиш тугмаларини ҳар кун тозаланг;\nИдиш-товоқ, сочиқ ва чойшаб каби шахсий уй буюмларингизни ким биландир бирга ишлатишдан сақланинг;\nБошқаларнинг ёнида ниқоб тақинг. Ниқобингизни ҳар куни, иложи бўлса, ҳар икки соатда алмаштиринг;\nНиқоб тақмаган пайт йўталганингизда ёки аксирганингизда оғзингиз ва бурнингизни рўмолча ёки тирсакнинг ички қисми билан ёпганингизга мутлақ ишонч ҳосил қилинг. Фойдаланган рўмолчангизни ва уст кийимларингизни албатта ювинг;\nКамида 20 сония давомида қўлингизни совунлаб ювинг ёки энг камида 60 фоиз спирт таркибли қўл санитария воситасидан фойдаланинг.\nҲар қандай шароитда ҳам ҳаётингиз ўзингиз ва яқинларингиз учун ниҳоятда қадрли эканини асло унутманг!\nБемордан вирус юқтириб олмаслик бўйича тавсиялар:\nКоронавирус ташхиси қўйилган беморга қаровчи шахс ўзини ўзи ҳимоя қилиши учун Жаҳон соғлиқни сақлаш ташкилоти қуйидагиларни тавсия қилади:\n1. Қўлларингизни тоза ва юзингиздан узоқроқ тутинг\nҚўлингизни, айниқса, яқин алоқадан сўнг, шунингдек, беморнинг хонасида бўлганингизда совун билан 20 сония давомида ювинг ёки камида 60 фоизли спирт таркибли қўл санитария воситасидан фойдаланинг. Кўзларингизга, бурнингизга ва оғзингизга тегмасликка ҳаракат қилинг.\n2. Юз ниқоби тақинг\nБемор ётган хонага ниқоб таққан ҳолда киринг. Ниқобингизнинг олд қисмига тегманг. Касал одамдан камида 2 метр масофада туринг. Агар ниқобингиз ҳўл ёки ифлос бўлса, уни тоза ва қуруқ ниқоб билан алмаштиринг. Ишлатилган ниқоблардан қайта фойдаланманг. Ниқобни алмаштиргандан кейин қўлларингизни ювинг.\n3. Уйни тез-тез тозалаб туринг\nҲар куни столлар устини, эшик тутқичларини, умуман, тез-тез тегиниладиган юзаларни тозалашда спрейлардан ёки салфеткалардан фойдаланинг. Беморнинг изоляция қилинган хонасини ва ҳаммомини тозалашдан сақланинг. Агар тозалаш зарурати туғилса, шахсий ҳимоя воситаларидан, масалан, ниқоб ва қўлқоплардан фойдаланинг ва бу жараёндан сўнг уни тўғри шаклда ечиб, алоҳида чиқинди қутисига ташланг. Шундан кейин қўлингизни ювишни унутманг. Бемор фойдаланадиган чойшаб ва буюмларни алоҳида жойда сақланг ва имкон қадар куттирмасдан тезроқ ювинг.\n4. Кир ювишга эътибор беринг\nБеморнинг кирланган либосларини ҳар доим бир хил кир ювиш воситасидан фойдаланган ҳолда ювинг. Ювилган нарсаларнинг яхши қуриганига ишонч ҳосил қилинг. Беморнинг кир бўлган кийимларини бир марта қўлланилувчи қўлқоп кийган ҳолда олинг ва уларни танангиздан узоқда тутинг. Қўлқопни ечгач, қўлларингизни ювинг. Нопок қўлқоплар ва ниқобларни алоҳида чиқинди қутисига ташланг ва уйда уни жуда кўп ушлаб турмасликка ҳаракат қилинг.\n5. Беморнинг танасидан чиққан суюқликлар билан бевосита алоқа қилишдан сақланинг\nСўлак, бурун суюқлиги, нажас, сийдик ёки бошқа тана чиқиндилари билан ишлаш жараёнида бир марталик қўлқопдан ва юз ниқобидан фойдаланинг. Қўлқоп ва ниқобни ечишдан олдин ва кейин қўлингизни ювинг. Ниқоб ва қўлқопларингизни қайта ишлатманг.\n6. Уйингизга меҳмон чақирманг\nБемор тўлиқ тузалмагунча ва коронавирус аломатлари тўлиқ йўқолмагунча уйингизда меҳмон қабул қилманг.\nКоронавирус билан касалланган беморларни уйда изоляция қилиш жараёни қуйидаги ҳоллардан сўнг якунланиши мумкин:\nИситмани туширадиган дори-дармонларсиз уч кун тўлиқ иситмасиз ҳолда кечирилганда;\nБошқа аломатлар кузатилмаганда;\nАломатлар пайдо бўлгандан кейин камида 14 кундан сўнг (Ўзбекистон санитария-эпидемиология назорати давлат инспекцияси томонидан бу муддат 10 кун этиб белгиланган).\nАлбатта, бемор одатий ҳаёт тартибига қайтгандан кейин ҳам умумий стандарт ҳимоя чораларини кўришда давом этиши лозим.\nСтресс билан курашиш\nСизга бу жараёнда руҳий далда керак бўлиши мумкин. Телефон қўнғироғи, рақамли алоқа ёки видеоконференциялар орқали бошқалар билан алоқада қолинг. Ташвишларингизни ўртоқлашинг. Коронавирусга оид янгиликларни кўп тинглаш, ўқиш ва томоша қилишдан сақланинг. Дам олинг, мутолаа, фильм томоша қилиш ёки онлайн ўйин ўйнаш каби қизиқарли машғулотларга эътибор қаратинг.\nКоронавирусга чалинган яқинларингизнинг парвариши билан шуғулланаётганингизда кучли стрессни ҳис қилишингиз мумкин. Чунки сиз бир пайтнинг ўзида нафақат ўз соғлиғингиз, балки бемор яқинингизнинг соғлиғи ҳақида ҳам қайғурасиз. Бу сизнинг овқатланиш, ухлаш ва концентрация қилиш қобилиятингизга, шунингдек, агар мавжуд бўлса, сурункали касаллик билан боғлиқ муаммоларингизга таъсир қилиши мумкин. Бундан ташқари, спиртли ичимлик ва тамаки каби маҳсулотларини истеъмол қилиш бу жараёнда кучайиши мумкин. Агар сизнинг ҳам аҳволингиз ёмонлашса, шифокор-мутахассисга мурожаат қилинг.\nЎзингизга ғамхўрлик қилиш учун қуйидаги амалларни бажаринг:\nДуш қабул қилиш ва кийинишни ўз ичига олган кундалик тартибингизни сақланг;\nКоронавирус янгиликларидан, шу жумладан, ижтимоий тармоқлардан танаффус олинг;\nСоғлом овқатланинг ва етарли миқдорда сув истеъмол қилаётганингизга ишонч ҳосил қилинг;\nЖисмоний машқлар бажаринг;\nСпиртли ичимликлар истеъмол қилишдан сақланинг;\nЧуқур нафас олиш машқларини бажаринг ва медитация қилинг;\nЁқимли ишларга эътибор қаратинг;\nБошқалар билан боғланинг ва ўзингизни қандай ҳис қилаётганингизни айтинг.\nУнутманг, ўзингизга ғамхўрлик қилишингиз стрессни енгишингизда, яқинларингизнинг тезроқ соғайиб кетиши ва уларни қўллаб-қувватлашда ёрдам беради.


Россия Мудофаа вазири Сергей Ивановнинг билдиришича, агар Ироқда БМТ резолюцияси билан халқаро тинчлик сақловчи қўшинлар тузилса, Россия ҳам улар таркибида ўз қўшинларини Ироққа юбориши мумкин.\n15 декабр 2019, Тошкент вақти: 21:54\nБундан олдин Россия Ташқи ишлар вазирлиги Ироқда ҳокимият АҚШ таянчи билан ўрнатилган муваққат ҳукуматдан ироқликлар танлаган ҳукуматга иложи борича тезроқ узатилиши лозимлигини билдирган эди. Вазирлик матбуот котиби Александр Яковенко Ироқ суверенитети тезда қайта тикланиши керак, дея баёнот берди.\nАйни вақтда АҚШ БМТ Хавфсизлик Кенгашига БМТга аъзо давлатларнинг Ироққа қўшинлар юбориши ва ёрдам кўрсатиши ҳақидаги резолюцияни қабул қилиш борасида босим кўрсатмоқда.\nАҚШ Давлат котиби Колин Пауэллнинг таъкидлашича, АҚШ резолюция лойиҳасини тайёрлаб бўлган ва уни Хавфсизлик Кенгашига келаси ҳафта тақдим этмоқчи. Резолюцияда Ироқда жойлаштирилиши таклиф этилаётган халқаро қўшинларга АҚШ етакчилик қилиши ва БМТга ҳисобот бериши кўзда тутилган.\nХитой Ташқи ишлар вазирлиги АҚШнинг Ироқ масаласида халқаро ҳамжамият таянчини истаётгани Хитой мақсадлари билан ҳамоҳанг экани ҳақида баёнот тарқатди.\nФранция, Германия ва Хавфсизлик Кенгашининг бошқа аъзолари БМТнинг Ироқдаги роли катта бўлиши лозимлигини таъкидлашмоқда.


TEKLED by Teksan – нафақат ёруғлик\nTEKLED by Teksan компаниялар гуруҳи электр ёритиш маҳсулотларини ишлаб чиқариш ва тарқатиш билан шуғулланади. Компания TEKLED by Teksan, Технолайт, Viko by Panasonic, Asya Avize, Megalux, Ecolite савдо маркаларининг Ўзбекистондаги ягона вакили ҳисобланади.\nМаҳсулотлар ассортименти 5 000 хилдан иборат. Улар ичида саноат, уй хўжалигига мўлжалланган чироқлар, қандиллар, кабель маҳсулотлари, электрни ўрнатиш мосламалари ва бошқа маҳсулотлар бор.\nМақсадимиз сифатли электр ёритиш маҳсулотларини ишлаб чиқариш ва тарқатишдан иборат. Бу мақсадга эришиш учун компания барча саъй- ҳаракатларни амалга оширмоқда.\nTEKLED by Teksan компаниялар гуруҳи ҳар йили янги технологияларни олиб кириш учун инвестицияларни жалб қилади. Шунингдек, янги технологиялар бизга барча талабларга жавоб бера оладиган, рақобатбардош характеристикаларга эга бўлган сифатли маҳсулотларни яратиш ва келажакда устунликка эришиш имкониятини беради.\nБизнинг маҳсулотлар барча халқаро сертификатларга эга.\nБиз харидорларимизга ҳамкорлик учун қулай шароитлар, индивидуал ёндашишни таклиф қиламиз. Компания мутахассислари харидорларга лозим бўлган, уларнинг талабларидан келиб чиққан ҳолда ёритиш ва электротехник маҳсулотларни танлашда ёрдам берадилар.\nБу йил фаол инвестициялар ва ижтимоий ривожланиш йили эканлигини ҳисобга олган ҳолда компания халқаро ҳамкорлар иштирокида тузилган лойиҳалар устида иш олиб боряпти.\nБиз Ўзбекистон аҳолисига энергияни тежовчи технологияларга эга бўлган маҳсулотларни таклиф қиляпмиз. Бу маҳсулотлар экологик тоза маҳсулотлардир.\nБизнинг Технолайт, Ecolite cавдо маркалари номи билан чиқарилаётган чироқларни ишлатиш орқали электр энергиясини 10 баробаргача тежаш имкониятига эга бўласиз. Бу эса истеъмолчи бюджетига ўз таъсирини кўрсатади.\nҲозирги кунда биз «TEKLED by Teksan’дан совғалар» деб номланган акцияни ўтказяпмиз.\nАкция ўтказиш даври: 2019 йил 10 январдан - 2019 йил 30 мартгача.\nАкция совриндорлари 31 март 2019 йил, соат 14.00 да бўлиб ўтадиган махсус тадбирда аниқланади.\nБош соврин: Nexia-3 автомобили.\nШунингдек, бошқа совринлар ҳам бор: холодильник, телевизор, кир ювиш машинаси, чангютгич, велосипед, қандиллар.\nТашкилотчи: «Сonsensus- Trade» МЧЖ\nАкцияда қатнашиш шарти: TEKLED by Teksan дўконидан камида 500 000 сўмлик маҳсулотни харид қилиш зарур.\nДўкон манзили: Тошкент шаҳри, Чилонзор тумани, 2-квартал, Арнасой кўчаси (собиқ «Пионерский» кўчаси).\nТелефон: +99871 271 13 34, +99897 407 07 68\nБиз сизнинг ишончли ҳамкорингиз эканлигимиздан хурсандмиз!


Меҳмондорчилик 69 — Dilkashradio.com\nАссалому алайкум хурматли радио тингловчи мухлислар. Азиз радио тингловчилар, бугунги эшиттиришимиз орқали сизлар билан мехмондорчилик хақида сўз юритмоқчимиз. Ва микрафон қаршисида мен Ғолиббек бир неча дақиқа сиз азиз тингловчилар билан бирга бўламан. Мехмондорчиликда албатта инсон спиртли ичимлик ичиши шартми? Дунёвий инсонларнинг кўпчилиги мехмондорчиликка боришдан айнан шу масалани ўз олдига мақсад қилиб қўйишар экан. Лекин биз хамма инсонларт хам шунақа деб айтмадик.\nАлбатта Масихга ишонган кишилар бундан холи. Сиз хурматли радио тинговчилар қандай ўйлайсиз? Сизларнинг фикрингиз биз учун жуда мухимдир. Агар хонадонимизга мехмонлар келишмоқчи бўлса спиртли ичимликларни дастурхонга қўйсак бўладими ёки йўқми? Мен айнан шундай савол билан кўплаб биродарларни фикрларини билишга харакат қилиб кўрдим. Хуллас оддий қилиб айтадиган бўлсак элликка эллик деса хам бўлади.\nКўплаб биродарларимиз, йўқ мумкин эмас деган фикрни айтишди. Дунёвий инсонлар эса агар спиртли ичимлик ичилмаса бу қандай мехмондорчилик хисобланади деган фикирларни хам билдириб ўтишди. Сир эмас хозирги кунда айрим биродарларимиз хам озмоз бўлсада спиртли ичимликни истимол қилишмоқда. Шу саволга жавобни биз албатта Муқаддас китобдан топишимиз мумкин. Масалан Эфесликларга мактубининг 5:18 оятида шундай оят бор: “Шароб ичиб маст бўлманглар, чунки бу бузуқликка олиб боради.\nАксинча Муқаддас Рухга тўлиб тошинглар”. Ушбу мактуб бизларга аниқ айтадики маст бўлманглар деб. Бундан ташқари Раббимиз Масих хам хеч қачон спиртли ичимлик ичишни оқламаган.\nАлбатта спиртли ичимлик ичган одам. Ўзини бошқариши бироз қийинроқ бўлади натижада кимнингдир жахлини чиқаради. Охир оқибат жанжалгача етиб бориши мумкин.Спиртли ичимлик ичиш билан, Худованднинг Муқаддас Рухига тўлишимиз орасида қандай фарқ бўлиши мумкин. Балки сизларда хам айнан шу мавзулар бўйича бахслар бўлган бўлиши мумкин. Кўпинча инсон қайсидир гунохни қилиб юрса айнан шу гунохли ишни бошқаларга гунохсиздек қилиб кўрсатади.\nЭнг ачинарлиси шундаки, бошқаларни хам шу ишни қилишга чорлайди. Ўз айбини яшириш учун турли бахоналар топишга харакат қилади. Шундай биродарларимиз, хатто юқорида келтириб ўтган оятларимиз хақида сал бошқачароқ фикрлар хам билдиришади. Уларнинг айтишича бу оятда озроқ ичса бўлар экан, чунки маст бўлманглар деб ёзилган эмиш. Гунохнинг катта кичиги бўлмаганидек, озроқ ичишми ёки маст бўлгунча ичишми фарқи бўлмаса керак. Гунох иш Худованднинг кўз ўнгида барибир гунох хисобланади. Хурматли радио тингловчи мухлислар. Энг яхши ва тўғри маслахатчимиз Раббимиз Масих хар бир саволларимизга жавоб бера олади. Ибодат орқали бемалол истаган пайтимизда Унга мурожат қилишимиз мумкин. Шунинг билан хурматли радио тингловчилар бугунги эшттиришимиз ўз нихоясига етди. Яна эфир орқали учрашгунча хайр. Омон бўлинглар.


Ангор томорқаларида бу йил қарийб 75 минг тонна қишлоқ хўжалиги маҳсулотлари етиштирилади - Халқ сўзи\n09:02 17 Апрель 2020 Жамият\nБуни Ангор тумани мисолида айтадиган бўлсак, ҳудудда 22 минг 298 та хонадон томорқа эгалари бўлиб, экин экиладиган майдон 2 668 гектарни ташкил этади. Бундан ташқари 24 гектар майдонга 693 та иссиқхона барпо этилган. Ҳозирги кунда очиқ майдон ҳамда иссиқхоналарга экилган турли хилдаги қишлоқ хўжалиги маҳсулотларининг деярли барчаси пишиб етилган.\nТуманнинг “Занг-Гиламбоп” маҳалласида яшовчи Абдурашид Туропов бундан 6 йил аввал ўз томорқасида иккита иссиқхона ташкил этган эди. Жорий йилнинг январь ойи бошида бу ерда помидорнинг серҳосил “Бўрон” навидан 1600 дона экиб, апрел ойидан ҳосил ола бошлади.\nАнгор туманида “Ҳар бир оила — тадбиркор” дастури бўйича кредит олиб, иссиқхона қурган ва кўплаб маҳаллий аҳолининг бандлигини таъминлаётган ишбилармонлар ҳам талайгина. “Тўлқин” маҳалласида яшовчи Жамшид Назаровни ана шундай тадбиркорлар сафига киритиш мумкин. Ёш тадбиркор 15 сотих майдонга 3 та иссиқхона барпо этиб, мана икки йилдирки, мўмайгина даромад олиб келмоқда. Айни кунларда бу ерда иш қизғин. Пишиб етилган помидор маҳсулоти териб олиниб, пешма-пеш бозорларга етказиб бериляпти.\nТуманнинг “Юқори Таллимарон” маҳалласидаги Холмурод Қодирқулов хонадонида бўлганимизда томорқадаги манзарани кўриб, “инсон қўли гул” деган иборанинг нақадар ҳақиқат эканлигига яна бир бор амин бўлдик. Томорқанинг бир томонида карам пишиб турган бўлса, бир қисмида экилган картошка қазиб олиняпти. Бошқа томонда эса саримсоқ пиёз бозорга чиқаришга тайёрланмоқда. Биргина шу томорқанинг ўзида саккиз турдаги қишлоқ хўжалиги маҳсулоти пишиб, халқимиз дастурхони учун тайёр ҳолатга келтирилган.\nАнгорлик Тошбўри Холбеков ҳам 72 ёшни қаршилаган бўлса-да кафтдеккина томорқасини яшнатиб қўйибди. Очиқ майдонга экилган пиёз маҳсулоти истеъмолга тайёр ҳолатда. Томорқадан ўрин олган 3 сотихли иссиқхонада эса булғор қалампири барқ уриб ривожланмоқда. Аҳамиятлиси, иссиқхона четига тажриба тариқасида серҳосил узум навидан ҳам экилган. Хонадон эгасининг айтишича, бир-икки йилда ҳосил бериши кутилаётган ток барглари ёзда кўчатларни иссиқдан асрашда айни муддао бўлади.\nШу тариқа аҳолининг эрта баҳорда озиқ-овқат маҳсулотларига бўлган талабини тўла қондириш ҳамда экспортни амалга ошириш мақсадида мазкур тумандаги барча томорқаларда тўлиқ тўқсонбости ва эртаки экинлар экилиб, уларнинг аксарияти тайёр ҳолатга келтирилган. Бу эса жорий йилда томорқаларда етиштирилиши кутилаётган 74,6 минг тонна қишлоқ хўжалиги маҳсулотларини бекаму кўст йиғиштириб олиш имконини беради.


ЎзА - Муқаддас аёл\n06.03.2017 18:12 Чоп этиш версияси\nМуқимий номидаги Ўзбекистон давлат мусиқали театрида 8 март – Халқаро хотин-қизлар куни муносабати билан тадбир бўлиб ўтди.\nМиробод тумани ҳокимининг биринчи ўринбосари А.Салайдинов, туман ҳокими ўринбосари, хотин-қизлар қўмитаси раиси Ф.Мадаминова ва бошқалар мамлакатимизда хотин-қизларнинг жамиятдаги ўрни ва мавқеини мустаҳкамлаш борасида давлат аҳамиятига молик ишлар амалга оширилаётганини таъкидлади.\n– Мамлакатимизда инсон қадри юксак, жумладан, аёлларимиз давлатимиз эътиборида, – дейди педагог Нодира Хўжаева. – Биз, хотин-қизларнинг жамиятдаги ўрни ва мавқеини мустаҳкамлаш, инсон номини улуғлаш борасида амалга оширилаётган ишлар самараси аёлларимиз тақдирида яққол намоён бўлмоқда. Бугун улар барча соҳаларда ўзларининг куч-қобилияти, салоҳиятини намоён этяпти.\nТурли соҳаларда самарали меҳнат қилаётган аёлларга эсдалик совғалари топширилди.\nТадбир доирасида «Антиқа совчилар» спектакли намойиш этилди.


26.11.2019 11:54 0 2515\n«Сендан хамр ва қимор ҳақида сўрарлар. Сен: «Иккисида катта гуноҳ ва кишилар учун манфаат бор ва гуноҳлари нафларидан каттадир», деб айт. Ва сендан нимани нафақа қилишни сўрарлар. Сен:«Ортиқчасини», деб айт. Аллоҳ шундоқ қилиб сизга Ўз оятларини баён қилади. Шоядки тафаккур қилсангиз».\n«Эй иймон келтирганлар! Албатта, хамр, қимор, бутлар ва (фол очадиган) чўплар ифлосдир. Шайтоннинг ишидир. Бас, ундан четда бўлинг. Шоядки, нажот топсангиз»\nАбу Ҳурайра розияллоҳу анҳудан ривоят қилинади, Расулуллоҳ соллаллоҳу алайҳи васаллам: «Ким ўз соҳибига «Кел, сен билан қимор ўйнайман», деса, садақа қилсин», — дедилар».\nтелеграм ўйинлар қимор пул тикиш\nҲуқуқ 27/01, 13:09


12 усул ёрдамида кийим ва пойабзал узоқроқ хизмат қилади | LifeHaq.uz\nУшбу ҳийлалар буюмларни асл ҳолида сақлашга ёки ҳеч бўлмаганда уларнинг чиқиндихона билан учрашувини кечиктиришга ёрдам беради.\n1. Лак – узилган тугмалар ва пайпоқдаги йиртиққа қарши\nБиринчи ҳийла аксарият қизларга маълум. Яъни, тирноқ учун мўлжалланган рангсиз лак ёрдамида пайпоқдаги йиртиқ ёки тешикни қотириб қўйиш мумкин. Албатта, бу усул билан камчиликни йўқота олмайсиз, аммо унинг янада катталашиб кетишидан хавотирга тушмайсиз.\nЛак билан боғлиқ яна бир усул узилиб тушаётган тугмани қотиришга ёрдам беради. Шунчаки иплар устига уни суртинг ва улар тикув анжомларига етиб боргунингизча сақланиб туради.\n2. Совун – қаттиқ занжирли ёпқичга қарши\nАгар кийимдаги занжирли ёпқич жойидан қимирламаётган бўлса, унинг устидан бир бўлак совун суртинг. Бу сирпанишни яхшилайди ва кийимни йиртишга ҳам ҳожат қолмайди.\n3. Замшни тозалаш учун – тирноқ эговчаси\nТирноқлар учун мўлжалланган эговча (пилка) ёрдамида замш пойабзалдаги доғларни осонгина кетказиш мумкин. Агар ифлосланиш жуда кучли бўлса, пойабзални бир неча сония буғ устида тутиб туринг, сўнгра эговчани ишга солинг.\n4. Чармни тозалаш учун – тиш чўткаси ва сирка\nЧарм пойабзалдаги ифлосланишни сиркага ботирилган тиш чўткаси билан кетказиш мумкин. Мазкур усул пойабзалда кўчадаги реагентлар туфайли оқ доғлар пайдо бўладиган қиш мавсумида жуда қўл келади.\n5. Лакланган чармни тозалаш учун – вазелин\nПойабзал учун яна бир ҳийла бу сафар лакка даҳлдор. Унда кўпинча ҳосил бўладиган қорамтир чизиқларни вазелин суртилган пахтали чўп ёрдамида йўқотиш мумкин.\n6. Кийимларни сақлаш учун – ёстиқ жилди\nЭски ёстиқ жилдидан кийимлар учун халтача ясаш мумкин. Бунинг учун чок тушган калта томонда илгич учун ўйиқ кесиш, қарама-қарши томондан эса қуйида кўрсатилганидек ёпишқоқ қоғозчаларни маҳкамлаш зарур.\nБундай халтачанинг оддий пластик халтага нисбатан афзаллиги шундаки, унинг ичида намлик сақланмайди, демак кийим моғордан ҳимояланган бўлади.\n7. Бюстгальтер учун пластир\nАгар бюстгальтердаги симнинг учи чиқиб қолаётган бўлса, уни ташлаб юбориш ёки… тешилган жойга сифатли пластир ёпиштириб, севимли ич кийимни кийишда давом этиш мумкин.\n8. Бюстгальтерларни тартибли сақлаш\nАёллар ич кийимининг ҳаётини узайтиришга қаратилган яна бир маслаҳат. Бюстгальтерларни бир-бирининг ичига кийдирилган ҳолатда сақланг, шунда косачалар узоқроқ шаклини сақлаб туради.\n9. Спорт кийимини сақлаш\nТерли спорт кийимини дарҳол кирлар саватига отиш – яхши фикр эмас: унда моғор пайдо бўлиши мумкин. Энг яхши усул – дастлаб спорт кийимини қуритишдир.\n10. Шимларни илгичда сақлаш\nШимларингиз шкаф токчасида ётса, уларни доим дазмоллаш ва буғлашга тўғри келади. Бу эса, ўз навбатида, шимнинг тезда эскиришини англатади.\nШимларни илгичда сақлаш энг маъқул йўлдир. Лайфстайл-эксперт Элизабет Мейхью (Elizabeth Mayhew) букланган жойлар пайдо бўлишининг олдини оладиган қуйидаги усулни таклиф қилади.\n1.Шимларни кўндалангига тахлаб, илгичнинг бир томонини суратда кўрсатилганидек қайрилган жойидан киритинг.\n2. Шимнинг бир почасини илгичнинг бошқа томонига илинг, сўнгра иккинчи почани ҳам шундай ўранг.\n11. Этиклар учун тиргаклар\nШакл тутқичлар ёки тиргаклар баланд қўнжли пойабзал шаклини узоқроқ сақлаб туриши учун зарурдир. Уларни қуйидаги йўриқнома ёрдамида мустақил ясаш мумкин.\n1.Матодан тахминан 35 х 71 см ўлчамдаги (ёки пойабзалингиз ўлчами бўйича) иккита бир хил парча кесинг. Ҳар бирини ярмидан букланг (кўндалангига) ва узун томонини тикинг. Қисқа томонларидан бирини гармошка қилиб йиғинг.\n2. Халтачанинг гармошка қилиб йиғилган томонини резина билан ўранг ва тескарисини ўгиринг.\n3. Ичига бир оз пахта, устидан эса ўртача халтадаги ловияни жойлаштиринг.\n4. Сўнгра конструкциянинг ичини пахта билан тўлдиринг. Этикнинг қўнжи билан таққослашни унутманг: ортиқча матони кесиб ташлаб, бир неча сантиметр қолдириш ва четларини қайириш зарур.\n5. Матодан ушлагичдан каттароқ диаметрдаги айлана кесинг. Уни устига қўйиб, четларини ичкарига қайиринг.\n6. Айланани тўғноғичлар билан бириктириб, қўлда тикиб чиқинг.\nШу билан ишни тўхтатиш мумкин. Ёки тиргакларни безатиб, пойабзалдан олиш қулай бўлиши учун ёпишқоқ қоғозли тутқич ясаш мумкин.\nНатижада мана бундай конструкция ҳосил бўлиши керак.\n12. Матоли илгичлардан фойдаланиш\nСимдан ясалган илгичлар оғир матоларни яхши ушлаб туролмайди, шу боис вақт ўтиши билан кийимнинг шаклини ўзгартириб юборади. Энг мақбул ечим – велюр ёки бошқа ўхшаш мато билан қопланган илгичлардир. Улар из қолдирмайди ва кийимлар сирпаниб тушмайди.\n15/05/2020 00:34:47 29 0 Манба: lifehacker.ru\nКундалик ҳаётимизни аъло даражада осонлаштирадиган кўплаб буюлар бор. Бироқ ҳатто рўзғор соҳасида ҳам тасаввур ва мукамм\nБиз сиз учун кундалик муаммоларни ажойиб тарзда ҳал қилиш учун мўлжалланган 15 та дизайнерлик топилмалари ва қўшимча тар\nАтрофимизида биз ҳар куни кўрадиган, бироқ улар нима учун яратилганини билмайдиган кўплаб буюмлар бор.\nҚуйида Сиз асл моҳияти ҳақида тасаввурга эга бўлмаган 15 та барчага таниш буюм билан танишинг.\n19 ёшли жосус-талаба XIX асрда дунё қандай бўлганини кўрсатди\n1872-1957 йилларда яшаган 19 ёшли талабани ҳар ҳолда Норвегиядаги, биринчи папарацци дейиш мумкин.\nБатоннинг йўл-йўл бўлиши сабаби нимада? Бу саволлар деярли ҳар бир кишини ўйлантирган бўлса керак.


Муниса Ризаеванинг онаси: Қизим 10 сўм пул топса, 15 сўмини яхшиликка сарфлайди » Скачать музыку бесплатно новинки музыки 2016-2017\nКомментариев: 0 Просмотров: 1 348 Дата: 30-04-2015, 22:03 Аввалига фарзандининг санъаткор бўлишига қарши чиққан Avalon компаниясининг бош директори Дилором Бўрихўжаева уч қизи ичида энг меҳрибони Муниса Ризаева эканлигини қайд этди. Бу ҳақда «Бекажон» газетасига асосланиб «Дарё» нашри хабар беради.«Қизларим орасида энг меҳрибони Муниса, – деди Дилором Бўрихўжаева. – У ҳар куни нафақат дадаси ва мендан, балки барча яқинларидан хабар олиб туради.10 сўм пул топса, 15 сўмини яхшиликка сарфлайди. Ногиронлар уйларига бориб туради. У ерда оғир касаллика чалинган қизчани яхши кўриб қолганди. Ундан ҳамиша хабар олиб турарди, афсуски, қизча оламдан ўтди. Муниса жуда қаттиқ хафа бўлди, бир неча кун ўзига келолмади.Бир сўз билан айтганда, Муниса доим одамлар орасида».


Марказий Осиё мамлакатлари ташқи сиёсатимизнинг устувор йўналиши – Асадов - 17.05.2021, Sputnik Ўзбекистон\nМарказий Осиё мамлакатлари ташқи сиёсатимизнинг устувор йўналиши – Асадов\nПрезидент матбуот котиби Шерзод Асадовнинг сўзларига кўра, минтақанинг барча мамлакатлари билан фаол изчил муносабатлар йўлга қўйилган. 17.05.2021, Sputnik Ўзбекистон\nТОШКЕНТ, 17 май — Sputnik. Марказий Осиё мамлакатлари Ўзбекистон ташқи сиёсатининг устувор йўналишларидан биридир. Бу ҳақда президент матбуот котиби Шерзод Асадов Sputnik мухбирининг саволига жавоб бераётиб маълум қилди.Асадовнинг сўзларига кўра, минтақанинг барча мамлакатлари билан фаол изчил муносабатлар йўлга қўйилган. Апрель охирида президент Шавкат Мирзиёев Туркманистонга сафар қилди. Март ойи бошларида Қирғизистон президенти Садир Жапаров давлат ташрифи билан Ўзбекистонда бўлди.Асадов куни кеча Тожикистон бош вазири Коҳир Расулзода Тошкентга келгани ва Ўзбекистон етакчиси қабулида бўлганини эслатди. Қолаверса, мунтазам равишда ҳар ҳафта Марказий Осиё етакчилари билан телефон мулоқотлари ўтказилмоқда.Шунингдек, Асадов бошқа давлатларга сафар қилиш қарори пандемия билан боғлиқ вазият яхшиланишига қараб қабул қилинишини қўшимча қилди.\nшерзод асадов, ташқи сиёсат, марказий осиё, ўзбекистон\nПрезидент матбуот котиби Шерзод Асадовнинг сўзларига кўра, минтақанинг барча мамлакатлари билан фаол изчил муносабатлар йўлга қўйилган.\nТОШКЕНТ, 17 май — Sputnik. Марказий Осиё мамлакатлари Ўзбекистон ташқи сиёсатининг устувор йўналишларидан биридир. Бу ҳақда президент матбуот котиби Шерзод Асадов Sputnik мухбирининг саволига жавоб бераётиб маълум қилди.\nАсадовнинг сўзларига кўра, минтақанинг барча мамлакатлари билан фаол изчил муносабатлар йўлга қўйилган. Апрель охирида президент Шавкат Мирзиёев Туркманистонга сафар қилди. Март ойи бошларида Қирғизистон президенти Садир Жапаров давлат ташрифи билан Ўзбекистонда бўлди.\nАсадов куни кеча Тожикистон бош вазири Коҳир Расулзода Тошкентга келгани ва Ўзбекистон етакчиси қабулида бўлганини эслатди. Қолаверса, мунтазам равишда ҳар ҳафта Марказий Осиё етакчилари билан телефон мулоқотлари ўтказилмоқда.\n“Эпидемиологик вазиятга келиб чиққан ҳолда июнь ойида Тожикистонга ташриф режалаштирилган. Бўлажак ташрифлар ҳақида (Марказий Осиё мамлакатларига – Sputnik.) сизларни хабардор қиламиз”, - деди у брифинг давомида.\nШунингдек, Асадов бошқа давлатларга сафар қилиш қарори пандемия билан боғлиқ вазият яхшиланишига қараб қабул қилинишини қўшимча қилди.


Дастлабки эшитув тартиби ва асослари\nПрезидент Шавкат Мирзиёев суд қарорларини қайта кўриш институти такомиллаштирилиши муносабати билан Ўзбекистон Республикасининг айрим кодексларига ўзгартиш ва қўшимчалар киритиш тўғрисидаги қонунларни имзолади.\nЎзгартириш ва қўшимчаларнинг асосий қисми суд тизимининг қайта ихтисослашуви, суд қарорларини қайта кўриш институтининг такомиллаштирилиши билан боғлиқ.\nЖумладан, “Жиноят ишлари бўйича суд қарорларини қайта кўриш институти такомиллаштирилиши муносабати билан Ўзбекистон Республикасининг Жиноят-процессуал кодексига ўзгартиш ва қўшимчалар киритиш тўғрисида”ги Қонун билан кодексга киритилаётган ўзгартиш ва қўшимчалар асосан қатор жиҳатларда намоён бўлмоқда.\nЖиноят-процессуал кодексига киритилган янги ўзгаришларга кўра, шахснинг айбга иқрорлик тўғрисида келишув тузилган жиноятлар бўйича жазо тайинлаш, кўрсатувларни олдиндан мустаҳкамлаб қўйиш, унинг асослари ва тартиби, келиб тушган жиноят иши бўйича судьянинг ҳаракатлари ифодалаб берилган.\nСудья жиноят ишини айблов далолатномаси ёки айблов хулосаси ёхуд тиббий йўсиндаги мажбурлов чораларини қўллаш ҳақидаги масалани кўриб чиқиш учун ишни судга юбориш тўғрисидаги қарор билан қабул қилиб олгач, қуйидаги ажримлардан бирини чиқаради:\n— ишни судловга тегишлилигига кўра ўтказиш тўғрисида;\n— ишни судда кўриш учун тайинлаш ҳақида;\n— дастлабки эшитув ўтказиш тўғрисида.\nАжрим судья томонидан иш судга келиб тушган пайтдан эътиборан етти суткадан кечиктирмай қабул қилинади. Бу муддат шу суднинг раиси томонидан кўпи билан уч суткагача узайтирилиши мумкин.\nСудья ушбу кодекснинг 395-моддасини биринчи қисмида назарда тутилган масалаларни ҳал этишда жиноят иши бўйича ҳар бир айбланувчига нисбатан қуйидаги ҳолатларни аниқлаши керак:\n— иш мазкур суднинг судловига тегишлими;\n— ишнинг суд мажлисида кўрилиши учун асослар етарлими;\n— суриштирув ва дастлабки тергов ўтказиш чоғида ушбу кодекснинг талабларига риоя қилинганми;\n— айбланувчига нисбатан эҳтиёт чораси тўғри танланганми;\n— жиноят оқибатида етказилган мулкий зарарнинг ўрни қопланишини таъминлаш чоралари кўрилганми;\n— айблов хулосаси ёки айблов далолатномаси ушбу кодекснинг талабларига мувофиқ тузилганми;\n— дастлабки эшитув ўтказиш учун асослар борми?\nСуд тарафларнинг илтимосига кўра ёки ўз ташаббуси билан жиноят иши бўйича дастлабки эшитувни ўтказади.\nДастлабки эшитув қуйидагилар учун асослар мавжуд бўлган тақдирда ўтказилади:\n— жиноят иши бўйича иш юритишни тўхтатиб туриш;\n— жиноят иши бўйича иш юритишни тугатиш;\n— жиноят ишини айблов далолатномасини, айблов хулосасини ёки тиббий йўсиндаги мажбурлов чорасини қўллаш тўғрисидаги қарорни тасдиқлаган прокурорга юбориш;\n— ушбу кодексда назарда тутилган ҳолларда жиноят ишларини бирлаштириш;\n— номақбул далилларни ишдан чиқариб ташлаш тўғрисида тарафлардан бирининг илтимоси мавжуд бўлса, ушбу далилларни чиқариб ташлаш.\nЖиноят иши бўйича дастлабки эшитувни ўтказиш тўғрисидаги ажримда қуйидагилар кўрсатилади:\n— ажрим чиқарилган вақт ва жой;\n— судьянинг лавозими ва фамилияси;\n— айбланувчининг фамилияси, исми, отасининг исми ва Жиноят кодексининг унга нисбатан айблов қўйилаётган моддаси;\n— илтимоснома киритган шахснинг фамилияси, исми, отасининг исми ва процессуал мақоми;\n— дастлабки эшитувни ўтказиш учун асослар;\n— дастлабки эшитув иштирокчилари;\n— дастлабки эшитув ўтказиладиган жой ва вақт.\nЖиноят процессуал кодексининг тегишли моддаларида жиноят иши бўйича дастлабки эшитувни ўтказиш муддатлари ҳам белгилаб берилган.\nЖиноят иши бўйича дастлабки эшитув судья томонидан жиноят иши бўйича дастлабки эшитувни тайинлаш тўғрисидаги ажрим чиқарилган пайтдан эътиборан беш суткадан кечиктирмай бошланиши керак.\nДастлабки эшитувни ўтказиш давомийлиги дастлабки эшитув бошланган кундан эътиборан ўн суткадан ошмаслиги керак.\nДастлабки эшитув судья томонидан ёпиқ суд мажлисида якка тартибда, тарафлар иштирокида ўтказилади. Тарафларни суд мажлисига чақириш тўғрисидаги билдириш дастлабки эшитув ўтказиладиган кунга қадар камида уч сутка олдин юборилган бўлиши керак. Суд мажлисида айбланувчи, унинг ҳимоячиси ва давлат айбловчиси иштирок этиши шарт. Дастлабки эшитув айбланувчи йўқлигида унинг илтимосига кўра ёки башарти суд муҳокамасини ушбу кодекснинг 410-моддасини учинчи қисмида назарда тутилган тартибда ўтказиш учун асослар мавжуд бўлса, тарафлардан бирининг илтимосига кўра ўтказилиши мумкин.\nЎз вақтида хабардор қилинган жабрланувчи ва унинг вакили, фуқаровий даъвогар, фуқаровий жавобгар ҳамда улар вакилларининг суд мажлисига келмаганлиги дастлабки эшитувни ўтказиш учун монелик қилмайди. Раислик қилувчи дастлабки эшитув бўйича суд мажлисини белгиланган вақтда очади. Раислик қилувчи суд таркибини эълон қилади, кимлар давлат айбловчиси, ҳимоячи, суд мажлисининг котиби эканлигини эълон қилади.\nРаислик қилувчи айбланувчининг шахсини аниқлайди. Кейин раислик қилувчи, агар жиноят иши бўйича иш юритишда иштирок этаётган бўлса, айбланувчининг қонуний вакили, жабрланувчи, унинг вакилини шахсини аниқлайди.\nРаислик қилувчи суд мажлиси иштирокчиларига уларнинг судьяни, давлат айбловчисини, суд мажлиси котибини ва суд мажлисининг бошқа иштирокчиларини рад қилиш ҳуқуқларини тушунтиради. Билдирилган рад қилишларни суд ушбу кодекснинг 80-моддасида назарда тутилган тартибда ҳал қилади.\nРаислик қилувчи айбланувчидан, шунингдек, суд мажлисига чақирилган шахслардан илтимослари бор-йўқлигини сўрайди.\nДастлабки эшитувни ўтказиш раислик қилувчининг маърузаси билан бошланади, маърузадан кейин у суд мажлисида ҳозир бўлганларни эшитади. Сўнгра жиноят ишига доир материаллар текширилади.\nАгар бир тараф номақбул далилни чиқариб ташлаш тўғрисида илтимоснома берган бўлса, судья бошқа тарафдан унда мазкур илтимосномага қарши эътирози бор-йўқлигини суриштиради. Эътирозлар мавжуд бўлмаган ва далилларни номақбул деб эътироф этиш учун қонунда назарда тутилган асослар мавжуд бўлган тақдирда, судья илтимосномани қаноатлантиради.\nТарафларнинг қўшимча далилларни талаб қилиб олиш тўғрисидаги илтимосномалари, агар ушбу далиллар иш учун аҳамиятли бўлса, қаноатлантирилиши керак. Шундан сўнг давлат айбловчисининг ва ҳимоячининг дастлабки эшитувда ҳал этилаётган масалалар юзасидан фикри эшитилади. Давлат айбловчисининг ва ҳимоячининг фикрини эшитгач, раислик қилувчи ажрим чиқариш учун алоҳида хонага киради, ушбу ажрим суд мажлисида ўқиб эшиттирилиши керак.\nДастлабки эшитув натижалари бўйича судья ушбу кодекснинг тегишли моддасида назарда тутилган ажримлардан бирини чиқаради.\nАйтиш жоизки, Жиноят процессуал кодексга киритилган дастлабки эшитув тушунчаси суд-ҳуқуқ соҳаси ислоҳотлари туфайли киритилган янгиликлардан бири ҳисобланади.\nЭльза ШАМСУТДИНОВА, Тошкент шаҳар судининг жиноят ишлари бўйича судлов ҳайъати судьяси.\nPrevious Маъмурий тартиб-таомиллар\nNext Ака-ука нашафурушлар


Набий (соллаллоҳу алайҳи ва саллам)нинг орқа томонларида турган саҳобаларини ҳам кўрганлари - Hidoyat.uz\nАсосий саҳифа Мақолалар Набий (соллаллоҳу алайҳи ва саллам)нинг орқа томонларида турган саҳобаларини ҳам кўрганлари\nНабий (соллаллоҳу алайҳи ва саллам) намоздаликларида саҳобалар ва мунофиқлар орқа томонларида туриб нима қилаётганларини ҳам кўриб турардилар.\n«Кунлардан бир куни намозга такбир айтилганда, Расулуллоҳ (соллаллоҳу алайҳи ва саллам): “Эй инсонлар! Мен сизларнинг имомингизман. Руку ва саждада мендан олдинга ўтиб кетманг. Бошларингизни ҳам мендан олдин кўтарманг. Мен сизларни олдиндан ҳам, ортдан ҳам кўриб тураман. Муҳаммаднинг жони измида бўлган Зотга қасам, мен кўрган нарсани кўрганингизда, оз кулиб, кўп йиғлаган бўлардингиз”, дедилар.\nСаҳобалар: “Нимани кўрдингиз, Ё Расулуллоҳ?” деб сўради.\n– Жаннат ва дўзахни, – дедилар у зот (соллаллоҳу алайҳи ва саллам)».\nБошқа бир ривоятда: “Сизлар олдиндаги нарсани кўраяпсизларми? Аллоҳга қасам, менга сизларнинг рукуларингиз ва саждаларингиз ҳам махфий эмас. Мен сизларни ортимда турсангиз ҳам кўраман”, дедилар.\n Саҳиҳ ҳадис. Имом Муслим ва Имом Байҳақий ривояти.\nЭрдўған: «Ҳурматли давлатларнинг беҳурмат раҳбарлари «исломий террор» деяпти»


Мевалар ҳосилдорлиги кўрсаткичлари бўйича Грузия минтақада охирги поғонада • EastFruit\nБош саҳифа › Янгиликлар › Мевалар ҳосилдорлиги кўрсаткичлари бўйича Грузия минтақада охирги поғонада\nМуаллиф: EastFruit 30 Июл 21 30 Июл 21 047\nМевалар ҳосилдорлиги кўрсаткичлари бўйича Грузия минтақада охирги ўринни эгаллади. ФАО маълумотларига қараганда, Грузияда 1 гектардан олинадиган меваларнинг ўртача ҳосилдорлиги қўшни мамлакатлардагига нисбатан бир неча баравар паст, деб ёзмоқда commersant.ge ахборот портали.\nХусусан, порталнинг маълум қилишича, Грузияда 1 гектар майдонда ўртача 4 тонна мева етиштирилади. Арманистонда эса ҳосилдорлик 3 баравар кўп бўлиб, 11 тоннани ташкил этмоқда. Бу борада минтақада Турки яққол устунлик қиляпти: кўрсаткич 17 тонна, Озарбайжода эса 12 тонна.\nИқтисодиёт фанлари доктори, профессор Паата Арошидзенинг фикрича, Грузияда ҳосилдорликнинг пастлигига сабаб технологик қолоқликдир. Олимнинг сўзларига кўра, Исроил, Нидерландия, Германия ва АҚШ сингари дунёнинг етакчи мамлакатлари айнан технологияларни ривожлантириш орқали юксак муваффақиятларга эришган. Бу эса Грузия учун ҳамон муаммолигича қолмоқда.\n“Технологик нуқтаи назардан бу ерда 30 йил аввалги ҳолат билан таққослаганда ҳеч нарса ўзгармаган. Қишлоқ хўжалиги, шу жумладан, боғдорчилик ҳали-хануз эски технологиялар билан ривожланмоқда. Ерга ишлов бериш, ҳосилни йиғиштириб олиш ва кейинчалик қайта ишлаш, дейлик, 40 йил олдин қандай бўлса, шундай бажарилади. Айни дамда, дунёнинг кўплаб мамлакатларида аграр соҳа инновациялар нуқтаи назаридан анча илгарилаб кетди. Германия, АҚШ, Нидерландия ёки Канадани олайлик. Улар бу муаммоларни айнан инновацион лойиҳаларни қўллаб-қувватлаш орқали ҳал этишди. Агар биз ҳам шу йўлдан борсак, мавжуд муаммоларни бартараф этиш анча осон кечади. Аммо бугунги кунда биз нафақат ҳосилдорлик кўрсаткичлари 1 гектарга ҳисоблаганда Грузияга нисбатан 10 баравар юқори бўлган Европа мамлакатлари билан тенглаша олмаяпмиз, балки минтақа миқёсида энг охирги ўринда турибмиз. Бу эса мамлакатимиз учун катта муаммодир” дейди Арошидзе.\nМаълум бўлишича, Грузия дон экинлари ҳосилдорлиги бўйича ҳам Европа мамлакатларидан ортда қолиб кетган.\nГрузия буғдой ва ун етиштирувчилар ассоциацияси раҳбари Леван Силагаванинг маълум қилишича, Грузияда 1 гектарга ҳисоблаганда дон экинлари ҳосилдорлиги Европадан 3,5 баравар паст.\n“Бундай ортда қолиш айнан технологиялар етишмовчилиги оқибатидир. Бу дон экинлари бўйича. Бошқа қишлоқ хўжалиги экинлари борасида янаям кўпроқ орқада қолиб кетганмиз. Агар биз билимлар ва технологияларни ишга солиб, ҳосилдорликни кўтарсак, яхши натижаларга эриша оламиз. Бу – узоқ муддатли стратегия. Қишлоқ хўжалигини ривожлантириш стратегик қарорларга таянмоғи лозим ва ушбу йўналишда иш олиб борилмоқда”, дея баёнот берди Силагава.\nБевосита меваларга тўхталадиган бўлсак, Миллий статистика хизматининг (“Сакстати”) маълумотларига кўра, 2020 йилда Грузия мева экспортидан $200 млн даромад кўрган. Манбанинг айтишича, мамлакатда цитрус мевалардан бошқа барча мева турлари етиштириш ҳажми ортган. Хусусан, уруғли мевалар 101,9 тонна етиштирилган бўлиб, бу аввалги йилдаги худди шу кўрсаткичдан 93,4% кўп демакдир.\nАммо, бу ижобий статистика ортида анчагина мураккаб манзара ётибди. Давлат томонидан қўллаб-қувватлаш чора-тадбирларига қарамай, қишлоқ хўжалиги соҳаси олдида турган бош масала – озиқ-овқат хавфсизлиги мамлакат учун биринчи рақамли муаммолигича қоляпти, деб ёзади commersant.ge.


00:00 / 28.04.2009 | eski savollar | 1844\nАССАЛОМУ АЛАЙКУМ ВА РАХМАТУЛЛОХИ ВА БАРОКАТУХ!Сизга айрим саволлар ила мурожаат килишга ижозат бергайсиз:1. Хурматли устоз! Мен Куръонни тажвид билан укишни урганиб олдим Аллохга шукр. Ёдлаганларимни устоздан хам утказиб олмокдаман. Пайгамбаримиз (с.а.в) ва уларнинг сахобалари (р.а) кундалик Куръондан вазифалари булган деб укигандим. Хурматли устоз Пайгамбаримиз (с.а.в) уз умматларига тавсия килган ва узлари хам доимий равишда укиб юрган Куръондан вазифаларини айтиб берсангиз. Буларни билиб олиб суннатга амал килиб, укиб юришни йулга куйган булардим.2. Узбекистон Мусулмонлари Идораси раиси, муфтий Усмонхон домла Алимовнинг "Сураган эдингиз" рисоласида Куръонда хукми ва тиловати хам мансух булган оятлар борлигини укиб колдим. Лекин у ерда булар кайси оятлар эканлиги ёзилмаган. Хурматли устоз, хукми ва тиловати хам мансух булган оятлар кайсилар ва уларни тиловат килиш хукми кандай?3. Суфи Оллоёрнинг "Маслак ул муттакийн" китобида Имом Аъзам (р.а)дан ривоят киларок: у киши 20 йил тахоратда бармокларини учидан хилол килиб намоз укиганликлари, сунгра маълум булишича Сарвари олам (а.с) тахоратда бармокларини тубидан хилол килганликларини билиб коладилар ва ушандан тахорат килиб укиган 20 йиллик намозларини казосини укидилар. Саволим шундан иборатки, илм ва таквога каттик амал киладиган киши хам утмишдаги казо намозлари билан бирга хато ва камчиликлар билан укилган фарз намозларини хам бошкатдан казосини укиса буладими?\n1. - Тонгда Ёсинни, Куннинг ўртасида Амма сурасини ва кечаси Таборакни ўқиш тавсия қилинади. Ҳар куни бир порадан ўқиб, бир ойда бир хатм қилиш жуда яхши.2. - Оятнинг ҳукми ва тиловати баробар насх бўлиши.Бу тақсимга кўра бир оят нозил бўлиб, у орқали шаръий ҳукм собит бўлади. Кейинроқ, оятнинг тиловати ҳам, у орқали собит бўлган шаръий ҳукм ҳам насх бўлади. Яъни, оят тиловат қилинмайдиган ва унинг ҳукмига амал бўлмайдиган ҳолат юзага келади.Бу хилдаги насхнинг жоизлиги ким айтгани ҳақида аниқ маълумот йўқ. Аммо уни насх ҳақида сўз юритган барча китобларда зирк қилинади. Уларнинг асосий далили қуйидаги ҳадиси шарифдир.Оиша розияллоҳу анҳодан ривоят қилинади: «Қуръонда нозил қилинган нарсалардан, ўн маълум эмизиш ҳаром қилиши эди. Сўнгра улар беш маълум билан насх қилинди. Расулуллоҳ соллаллоҳу алайҳи васаллам вафот этганларида улар Қуръондан ўқилаётган нарсалар ичида эди». Икковини Бешовларидан фақат Бухорий ривоят қилмаган.Шофеъий ва Ҳанбалий мазҳаблари ушбу ривоятга амал қилиб, шаръий эмизиш собит бўлиши учун беш марта тўйиб эмиш керак, дейишган.Ҳанафий ва Моликий мазҳаблари эса, бу ривоят ўта мушкил ривоят, дейишган. Чунки, Қуръонда ўн эмиш ҳақида ҳам, беш эмизиш ҳақида ҳам ҳеч қачон оят бўлмаган. Сўнгра Пайғамбаримиз соллаллоҳу алайҳи васаллам вафот этганларида ўқилиб турган бўлса нима учун ҳозир ўқилмайди? Бунга ўхшаш саволлар жуда ҳам кўп. Агар бу ривоятда айтилган маънода Қуръон ояти бор эди, дейилса Қуръонга ўзгариш киритилган бўлиб қолади. Бу эса ботилдир. Иккинчидан, бу оҳод хабар, у билан Қуръон собит бўлиши мумкин эмаслиги аён.Уламолар ушбу ривоят ҳақида кўп баҳс юритишган. Охири ушбуга ўхшаш иборалар ўша вақтда саҳобаларнинг ўзларига маълум нарсалар бўлган. Лекин ҳозирда тушиниши қийин масала, деган хулосага келганлар. Бу борада айтилиши мумкин бўлган маъно Оиша розияллоҳу анҳо ўзларини бу гаплари ила мазкур масаладаги насх Набий соллаллоҳу алайҳи васалламнинг вафотларига яқин вақтда бўлган ва кўпчилик уни билмай қолган деган фикрдир. Агар диққат билан назар солинадиган бўлса, насхнинг ушбу қисмини айнан мана шу ривоят учун ташкил қилингани англанади. Бас, бу гапни кўпайтирмаган маъқул бўлади.3. -\tСиз айтган китобда келган гап илмий асоссиз гап. Имом Аъзамдек улуғ олим йигирма йил оддий бир масалани билмай юриши ақлга тўғри келмайди. Бу гап бошқа бирор китобда йўқ. -\tНамознинг қазосини ўқиш илм ёки тақвога эмас, тарк қилиш ва хатога қараб бўлади.


Усмон Ҳақназаров: Наришкин Тошкентга нима учун келган эди? « Ўзбекистон Халқ Ҳаракати\nУсмон Ҳақназаров: Наришкин Тошкентга нима учун келган эди?\n22 March 2017 - 13:42\nШу йилнинг март ойи бошида Тошкентга Россия Федерацияси Ташқи разведка хизмати раҳбари Сергей Наришкин ташриф буюрган эди. Икки тарафнинг оммавий ахборот воситалари Сергей Наришкин ва Шавкат Мирзиёевнинг минтақа хавфсизлиги, экстремизм ва терроризмга қарши кураш, гиёҳванд моддаларнинг ноқонуний савдоси ва уюшган жиноятчиликка қарши кураш масалаларини ўзаро муҳокама қилишгани ҳақида хабар беришди. Аммо рус разведкачиси ва ўзбек президенти учрашувида бошқа масалаларга ҳам алоҳида эътибор қаратилган эди. Шундай қилиб…\n«Чўлоқ»қа Кремл томонидан огоҳлантириш\nНаришкин ва Мирзиёев учрашувида шунингдек Ўзбекистон Миллий хавфсизлик хизмати (МХХ) раиси Рустам Иноятов ҳам иштирок этди. Учрашувнинг ёпиқ қисмида Сергей Наришкин ўзбек махсус хизматлари раҳбарининг президент Шавкат Мирзиёев томонидан бошланган ташаббус ва ислоҳотларга қарши ҳаракатлари масаласига ҳам тўхтаб ўтди. Россиянинг бош разведкачиси Иноятов ва унинг хизмати, фақатгина шахсий ва тижорий мақсадлари ортидан, қаердадир яширинча, яна қаердадир очиқчасига Ўзбекистоннинг янги ҳукумати ташаббусларини сусайтиришга уринаётганликларига ўз норозилигини билдирган.\nРустам Иноятов, «бундай маълумотларни ёлғончилар тарқатмоқда ва бу гапларнинг ҳеч бири ҳақиқатга тўғри келмайди», дея ушбу айбловларни рад қилишга урунган. Аммо рус разведкаси хизмати раҳбари, «бундай маълумотларнинг ҳақиқатга яқин эканлигини рус манбалари ҳам тасдиқлашмоқда», деб жавоб берган. Учрашув сўнггида С.Наришкин Иноятовдан «республика президенти ташаббусларига қарши саботажни тўхтатиш»ни сўраган. Наришкиннинг ушбу мурожаати қуруқ ва бироз қаттиқ оҳангда бўлган. Бундан ташқари Россия Ташқи разведка хизмати раҳбари МХХ раисига, ҳаттоки у нафақага чиққан тақдирда ҳам, шахсий ва мулкий даҳлсизлиги таъминланишини ваъда қилган.\nМузокаралар залига чўлоқланиб кириб келган Иноятов, у ердан соғлом қадам қўйиб, чўлоқланмасдан қайтиб чиқган. Иноятов ўзининг юқори мартабали шахсларнинг раҳмига мўлжалланган ёлғон чўлоқланиш номери ўтмаганини ва ўтмаслигини тушунган кўринади. Балки Иноятовни Сергей Наришкиннинг ўзбек махсус хизматлари раисига шахсий ва мулкий даҳлсизликни ваъда қилгани руҳлантиргандир. Наришкин билан бўлиб ўтган учрашувдан сўнг ўзбек контораси раҳбари шу даражада сокин эдики, ҳатто уни энди президент Мирзиёевни МХХнинг бизнес-империясига ҳужумлари ҳам ўйлантирмай қўйгандек гўё. Шундай қилиб…\n“Ўзбекистон Темир Йўллари” МХХ унсурларидан тўлиқ тозаланди\nПрезидент Шавкат Мирзиёевнинг ташаббуси билан шу йилнинг феврал ойида “Ўзбекистон Темир Йўллари” давлат акционерлик компанияси республика Миллий хавфсизлик хизмати билан у ёки бу даражада боғлиқ бўлган хусусий компаниялар ва шахслардан тўлиқ тозаланди. Хусусан, тўрт нафар энг йирик чекистлар компанияси темирйўл компанияси фаолиятида тендер қатнашишларидан четлатилди. Бундан ташқари, аввал МХХ раҳбари томонидан тайинланган ва фақатгина “контора” раҳбариятига бўйсунган раис ўринбосари ваколатлари сезиларли даражада чекланди. Эндиликда “режимчилар” ўринбосари темирйўл компанияси раҳбари томонидан тайинланади ва бевосита давлат акционерлик компанияси раисига бўйсунади.\n«Режимчи»-ўринбосарлар ваколатларини чеклаш барча давлат компанияларида амалга оширилиши кутилмоқда. Тез орада давлат компанияларини мххчи-коммерсантлардан ҳимоя қилиш бўйича шу ва шунга ўхшаш бошқа чора-тадбирлар “Ўзбекистон Ҳаво Йўллари”да ҳам бошланади. Мамлакат иқтисодини Иноятов босими ва босқинчилигидан тозалашга қатъий қарор қилган президент Шавкат Мирзиёев, шундай фирма ва компаниялар фаолиятини текширишни бошлади. Бу вазиятда баъзи чекист бизнесменлар қутулишнинг сўнгги чораларига мурожаат қилишга мажбурлар. Шундай қилиб…\nЖавобгарликдан қочиш илинжида ўз-мулкига ўт қўйиш\nШу йилнинг бошида Иноятов чекистлари, барча молиявий хужжатларни йўқ қилиш ва «фавқулодда вазиятлар сабаб» фаолиятларини тўхтатиш учун ўз фирмалари офисларига ўт қўя бошладилар. Шундай ҳолатда Тошкентда, Иноятовга яқин бўлган, нафақадаги мххчи хўжайини ташаббуси билан ўт қўйилган, «Манас» ресторани ёниб кетди.\nБундан ташқари, «Чуқурсой» қурилиш моллари савдо мажмуасида Иноятов унсурлари, ўзларининг молиявий фирибгарликлари изини йўқ қилиш учун, ўз фирмаларининг бешта офисини ёқиб юборишди. Иноятов унсурлари томонидан шунингдек Кадастр ва ер ресурслари бўйича давлат қўмитасидаги ҳужжатлар ҳам ёқиб юборилди.\nИноятов бизнес-империяси кўлами ва қудрати ҳисобга олинса, бу йил биз чекист унсурлари томонидан у ёки бу компанияларда ва давлат ташкилотларида уюштирилган яна кўплаб ёнғин-ўт қўйишларни кўрамиз. Шундай қилиб…\n«Чўлоқ» назорати ва бизнеси даври ўз ниҳоясига етмоқда. Агарда бу ҳақиқатдан ҳам амалга ошса, у ҳолда ўзбек иқтисоди тоза ҳаводан нафас олиб, хақиқий тараққиёт йўлидан юра бошлайди.


Қорайтирилган ойналар ортида ким бор? - 13 Февраля 2019 - BEPUL MP3 KO'CHIRISH, VIDEO KLIP, FOTO SURATLAR, YANGI\nГлавная » 2019 » Февраль » 13 » Қорайтирилган ойналар ортида ким бор?\nҚорайтирилган ойналар ортида ким бор?\nКўча-кўйда ҳар куни автомобилларга кўзимиз тушади. Жуда бўлмаганда, автобус, такси хизматидан фойдаланамиз ва ҳар куни бирор бир автомобилнинг рақами эътиборимизни тортади. Ё рақам, ё унда келтирилган ҳарфлар кетма-кетлиги чиройли бўлади.\nХўш, Ўзбекистондаги автомобилларнинг ҳарфлари нималарни англатади? Қуйида шу ҳақда маълумот бермочимиз. Балки, йўлларда асқотиб қолар. Ҳар ҳолда туси қорайтирилган ойна ортида қайси амалдор кетаётганини кимнинг ҳам билгиси келмайди дейсиз.\n1. PAA — Ўзбекистон Республикаси Президенти девони ходимлари учун;\n2. PSS — Ўзбекистон Президентининг хавфсизлик хизмати учун;\n3. PPP — Олий Мажлис депутатлари ва сенаторлари учун;\n4. APC — вазирликлар ва давлат қўмиталари раҳбарияти (вазирларнинг ўринбосарлари) учун;\n5. VSB, VSC, VSF, VSD, VSG, VSV, PSF — ички ишлар идоралари давлат рақами;\n6. TSS, TST — давлат хавфсизлик идоралари давлат рақами;\n7. ZDF — Ўзбекистон Республикаси Бош прокуратураси ходимлари учун;\n8. DXA — Ўзбекистон Республикаси Адлия вазирлигининг давлат хизматлари агентлиги ходимлари учун;\n9. FVV — Ўзбекистон Республикаси Фавқулодда вазиятлар вазирлиги ходимлари учун;\n10. TTA, TTB, TTC, TTD, TTE, TTF, TTG — таксилар учун;\n11. D — дипломатлар (яшил рангли) учун;\n12. CMD — элчилар, вакиллар (яшил рангли) учун;\n13. Т — техник персонал (яшил рангли) учун;\n14. М — хорижий фирма ва компаниялар ходимлари, инвесторлар (яшил рангли) учун;\n15. Х — консулликлар, савдо ваколатхоналари (яшил рангли) учун;\n16. UN — БМТ ва тузилмаларининг Ўзбекистондаги ваколатхонаси рақами (кўк рангли);\n17. H - Фуқаролиги бўлмаган шахслар (сариқ рангли).


29 феврал 2020, Тошкент вақти: 08:43\nОлимпиада машъали қадимдан тинчлик ва яхши ният рамзи бўлиб келган. Бироқ бугун бу рамз ҳам Италияда глобаллашув масаласида бораётган тортишувларнинг асосий нишонига айланди. Бир гуруҳ маҳаллий фуқаро Туринда тезюрар поезд йўли қурилиши лойиҳасига ўз норозиликларини билдириш мақсадида Олимпия ўйинларидан ўзлари учун қулай фурсат сифатида фойдаланмоқда. Уларга кўра, Италиядан Францияга улкан тунел кавлаш Алп тоғлари экологиясига салбий таъсир этади.\nНорозилик намойишлари зўравонликка айланиб кетишидан хавотирланган Олимпиада ташкилотчилари пайшанба куни машъални олиб келаётган спортчилар йўлини икки марта ўзгартиришга мажбур бўлди.\nБиринчи воқеа Турин ва Франция ўртасида, яъни Алп тоғларида жойлашган Авилина шаҳарчасида рўй берди. Анжела Бракко ўн икки минг аҳоли яшайдиган Авилина шаҳрининг маданият ва туризм масалалари бўйича мутасаддиси. Унга кўра, шаҳар аҳолиси ушбу тарихий воқеага катта тайёргарлик кўрган. Мактаб ўқувчилари бир неча ҳафта давомида байроқчалар, майка ва турли шиорлар тайёрлаганлар. Бироқ энг сўнгги дақиқаларда Олимпиада ташкилотчилари тадбир бекор қилинганини эълон қилишган.\n“Олимпиада машъалини катта тантаналар билан кутиб олиш мақсадида биз бир неча кун давомида қўлимиздан келганча тайёргарлик кўрдик. Мактаб ўқувчилари ва бошқа болалар каби мен ва шаҳар ҳокимияти расмийлари бундан жуда хафа бўлдик”, – дейди Анжела Бракко.\nУнга кўра, Олимпиада машъалини кутиб олиш учун минглаб одамлар йўлнинг икки томонида саф тортиб турган ва машъалга ҳеч қандай таҳдид бўлмаган. У ерда темир йўл қурилишидан норози бўлган бир неча одам бўлган, холос.\nОлимпиада ташкилотчилари ва аксарият италияликлар норозилик Олимпиада мусобақаларини тўхтатиб қўйиши ёки байрамона муҳитга путур етказиши мумкин, деган хавотирда.\nБолония университети профессори Энзо Боши Италиянинг Геофизика институтига раҳбарлик қилади.\n“Асосий муаммо шундан иборатки, биз италияликлар норозиликлар чиқишида бир-биримизни тушуна олмаймиз”, – дейди италиялик профессор.\nИталияда Қишки Олимпия ўйинлари бошланиши арафасида АҚШ ташқи сиёсатига қарши норозилик намойишлари бўлиб ўтди. Олимпия ўйинларининг тантанали очилиши маросимида АҚШ президенти рафиқаси Лора Буш, унинг қизи ва ўн беш давлат раҳбарларининг қатнашиши режалаштирилган эди. Пайшанба кунги намойиш қатнашчилари, “Лора, уйингга кет!” деган шиорлар билан чиқишди.\n20чи Қишки Олимпия мусобақалари 11 феврал куни бошланади. Шу куни биатлончилар, аёллар хоккей командалари, эркаклар ўртасида 500 метр масофага конькида югуруш ва бошқа қишки спорт турлари бўйича мусобақалар старт олади.


Беларусь Россия билан чегарага ҳарбий техникаларини жойлаштирмоқда. Одамлар танклар колоннасини кўрган\nБеларусь Россия билан чегарага ўз ҳарбийлари ва оғир техникаларини жойлаштирмоқда. Бу ҳақда ижтимоий тармоқларда кўплаб фотосуратлар ва видеолар жойлаштирилган.\nХабарларга кўра, маҳаллий аҳоли Беларуснинг Россия билан чегара ҳудудларида ҳарбий кучлар фаоллашганига гувоҳи бўлган. Шунингдек, ҳарбий бўлинмаларнинг Минск йўналиши бўйлаб ҳаракатлангани ҳам қайд этилган. Ҳарбийларнинг фаоллашуви 9 август куни Беларусда бўлиб ўтадиган президент сайловларига боғланмоқда.\nТаҳлилчиларнинг фикрича, Беларусь ҳарбийларининг Россия билан чегара ҳудудларда фаоллашуви гўёки россиялик ёлланма жангчилар сайловлар арафасида оммавий тартибсизликлар уюштиришни режалаштиргани ва Беларусни россияликлар босиб олиши каби хавотирлар билан боғлиқ.\n9 август куни Беларусда бўлиб ўтадиган президент сайловлари арафасида ҳукумат бир қатор жиддий чораларни кўрмоқда. Мамлакат қуролли кучларининг бўлинмалари ва шахсий таркиб мамлакат чегараларига, шу жумладан, Россия билан чегарага қараб ҳаракатлана бошлаган.\nМ-1 Минск-Москва автомагистралида Россия чегарасига қараб кетаётган зирҳли машиналар ва зирҳли транспорт воситаларининг видеотасвири эълон қилинган. Ижтимоий тармоқларда жойлаштирилган видеолардан бирида Беларусь ҳарбийлари Минск-Москва трассаси яқинида чодирлар ўрнатаётгани тасвирланган. Бошқа гувоҳлар эса Россия билан чегара томон ҳаракатланаётган зирҳли транспорт воситалари колоннасини суратга олган.\nБеларусь армиясининг қуруқликдаги қўшинларига тегишли кўплаб ҳарбий қисмлар мамлакат ғарбида ва шимолида жойлаштирилган. Энди уларнинг Россия билан чегара бўйлаб жойлаштирилаётгани чегаранинг нариги тарафида яшаётган россияликларни хавотирга солмоқда.\nБеларусь ҳарбийларининг Россия билан чегара бўйлаб жойлаштирилиши «Вагнер» хусусий ҳарбий компаниясининг ёлланма ходимларининг Минскда қўлга олиниши билан боғланмоқда.\n29 июль куни Минскда Беларусь давлат хавфсизлик хизмати ходимлари «Вагнер» ХҲК билан ҳамкорлик қилаётгани иддаоси билан бир гуруҳ Россия фуқароларини қўлга олди. Беларусь Тергов қўмитасининг расмий версиясига кўра, ҳибсга олинганлар президент сайловлари арафасида мамлакатда тартибсизликларни уюштириш учун Минскка келган. Бу воқеадан сўнг Беларусь расмийлари сайловдан олдин мамлакатда қўшимча хавфсизлик чораларини жорий этиш зарурлиги тўғрисида баёнотлар беришди.\nМаҳаллий аҳолининг таъкидлашича, ҳарбийлар ва ички қўшинларнинг қўшимча кучлари Минск ҳамда мамлакатнинг бир қатор вилоят марказларида 29 июлдан жойлаштира бошланган ва ҳанузгача давом этяпти.\nБеларуснинг амалдаги президентига мухолиф бўлган ОАВ «Россия таҳдиди» мамлакат расмийлари томонидан ўйлаб топилганини таъкидламоқда. Уларнинг тахминига кўра, сайловлар арафасида пойтахтда тартибсизликлар юз бериши хавфи туфайли Минскда армия ва полиция кучлари тўпланмоқда.


Лэмпард: «Ҳимоядан мамнунман. Абрамович ўз мамлакатидаги ғалабадан хурсанд бўлади, деб ўйлайман»\n«Челси» бош мураббийи Фрэнк Лэмпард ЕЧЛнинг 2-туридан ўрин олган «Краснодар» (4:0) билан ўйиндан сўнг ўз фикрларини билдириб ўтди.\n«Краснодар» жуда яхши ўйнади, босим ўтказди. Кучли рақиб. Табиийки, улар хафа бўлишлари мумкин, биз эса хурсандмиз.\nҲимоядан жуда мамнунман. Гол ўтказиб юбормадик. Рюдигернинг маҳоратига шубҳам йўқ. аммо биз барча ҳимоячиларни майдонга тушира олмаймиз, шунинг учун танлов қилишимиз керак.\nЗиёш? У март ойидан бери биринчи марта асосий таркибда ўйнади. Машғулотда кўраётганларимиз ажойиб трансфер қилганимизга ишонтирмоқда. У гол уради, пас беради. Бугун ҳам яхши ҳаракат қилди.\nЖоржиньонинг пенальтини амалга ошира олмагани? У пенальтиларни мукаммал тепади. Статистика бу ҳақда гапиради. Бир-икки хато ҳеч нимани англатмайди. У билан хатолари ҳақида гаплашиб олдик.\nАбрамович? («Челси» хўжайини) Унинг ўйинга келганлигини билардим. Бундан хурсандмиз, унинг қўллаб-қувватлашини ҳис этамиз. Ўйиндан олдин бир-биримизни кўрмадик, ёрдамчиларим у билан мулоқот қилишди. У ўз мамлакатидаги ғалабадан мамнун бўлади, деб ўйлайман», – дея Лэмпарднинг сўзларини келтиради Sports.ru.


Аёл кишининг ҳаққи\n00:00 / 11.02.2013 | eski savollar | 3627\nХУРМАТЛИ ШАЙХ ХАЗРАТЛАРИ мен сизни аёллар хар хафтада уйига бориб келишга хакки бор деганингизни буни узайтириб чузишга кайнона кайнотани хакки йук эканлигини айтсам эрим бунга хадис ёки курондан далил келтир деяпти. Илтимос менга ёрдам беринг. Менда сиз ёзган китоблар хам ва хаттоки китоблардан излагани вактим хам йук. Кулимда 10 ойли болам бор. Илтимос урганган билимларингиз билан менга шу жумладан барча аёлларга ёрдам беринг. Аллохни узи сиздан рози булсин ва бу ишингиз учун купдан куп ажру савоблар берсин.\n- Фақат соғ-саломатлик ҳолатида ота-онанинг зиёратига бир ҳафтада бир марта эр рухсат бермаса ҳам боришга, агар улар бемор бўлсалар, керагича боришга аёлнинг шаръий ҳаққи бор.Қуръони Каримда фарзанд ота-онасига силаи раҳм қилиши фарз қилинган. Эр хотинига ота-онасини кўришга бориши учун рухсат бермаса, ўша Қуръони Каримнинг амрига хилоф қилган бўлади.\nҲомиладор аёлнинг бола эмизиши\nУшбу дуо саҳиҳми?\nРоссиядаги имомларга никоҳ ўқитсам бўладими?\nШу ҳолатда никоҳ нима бўлади?\nЎғлини қизғонадиган қайнона\nЕтимлик неча ёшгача белгиланган?\nАмакини ота дейиш\nуйлансам талоқ бўлсин\nОила ва тумуш\nДадамдан бемаслаҳат исм қўйибман\nАхли аёлига ва ота онага муҳаббат\nШайх хазратларига катта илтимос билан мухим 17 савол.\nОила қуриш масаласида


Ўзбекистонда “ҳомийлик ҳаракати”га старт бериладиган бўлди\nЎзбекистон Конституциясининг 13 йиллиги муносабати билан Тошкентда ўтказилган йиғилишда президент Ислом Каримов 2006 йилни мамлакатда “Ҳомийлар ва шифокорлар йили” деб эълон қилди.\nИ.Каримов ўз нутқида Ўзбекистон Конституциясининг “ҳаётий негизи нақадар мустаҳкам экани, миллий қадриятлар ва умуминсоний талабларга ҳар томонлама мос келишига такрор ва такрор ишонч қабул қилингани”ни таъкидлади.\nПрезидентнинг айтишича, ўтаётган Сиҳат ва саломатлик йилида фуқароларга тиббий хизмат кўрсатишда бир қанча муваффақиятларга эришилган. Жумладан, 38 та шифохона ва сиҳатгоҳ янгидан барпо этилган, тўлиқ капитал таъмирланган. 93 та даволаш-профилактика муассасаси замонавий тиббий ускуналар билан жиҳозланган.\nИ.Каримов Сиҳат ва саломатлик йилидаги ишларни ривожлантириш ва бу соҳага беғараз ёрдам берувчиларни жалб этиш мақсадида 2006 йилни “Ҳомийлар ва шифокорлар йили” деб эълон қилиш таклифини билдирди.\n“Биз (бундан) биринчи галда, ҳомийлик ҳаракати, ҳомийларнинг мавқеи ва мақомини кучайтириш, масаланинг қонуний базасини яратишни, бундай олижаноб, беғараз интилишлар жамиятимизда муносиб ўрин олиши учун кенг жамоатчилик фикрини шакллантиришни кўзда тутамиз”, - деди Ўзбекистон раҳбари.\nПрезидент ҳомийлар бундай ишларни “ўз ҳаётининг бир қисми” сифатида ҳис қилиши учун давлат томонидан ҳуқуқий кафолат ва имтиёзлар яратилиши, жумладан, ҳомийлик қилувчи ташкилотларга солиқларни имтиёзли тўлаш имконияти берилишини билдирди.\nТиббиёт фанлари доктори, профессор Суҳбат Абдуллаевнинг сўзларига кўра, ўзбек халқига фойдали ва манфаатли иш қилиш учун йилларни турли номлар билан аташнинг мутлақо кераги йўқ.\n“Ҳомий даражасига эришган бирорта ўзбекнинг ўзи борми? Ҳомий бўламан, деб кўксига урадиган бирортаси чиқдими? Сиҳат-саломатлик йилида Ўзбекистонда бу борада кўзга кўринарли бирорта иш қилинмади. Бу йилки ҳеч иш қилинмади, кейинги йилда шифокорлар нима қилиб беришини ҳеч тушунмаяпман. Халқ оми бўлиб қолди, деб ҳар нарсани қабул қилиб юборавериш керак эмас-ку”, - деди профессор.\nЗиёли Бахтиёр Исабеков Сиҳат-саломатлик йили ортидан Ҳомий ва шифокорлар йили эълон қилинишини мантиқсизлик, деб атади.\nУнинг таъкидлашича, ҳар бир йилга ном топаман деб шундай мантиқсизларга йўл қўйилмоқда. Қолаверса, янги номдаги йилда белгиланган мақсадлар амалга ошиши ҳам мавҳум. Зеро, халқнинг оғриқ нуқтасига малҳам қўя оладиган бойлар ҳали пайдо бўлгани йўқ.\n“Чунки биздаги бойлар кўпроқ ўғри бойлар”, - деди Б.Исабеков.


«Навбаҳор»да ҳам ойлик олишмаяпти» » Lochinlar.UZ\n» Янгиликлар » «Навбаҳор»да ҳам ойлик олишмаяпти»\n«Навбаҳор»да ҳам ойлик олишмаяпти»\nБугун СА интернет нашри ижодкорлари Ўзбекистонда фаолият олиб бораётган Андрей Канчельскис ва Шота Арвеладзе, шунингдек, Вадим Абрамов ҳамда Миржалол Қосимовлар иштирокида онлайн-конференция уюштирди.\nАнча самимий руҳда ўтган жонли мулоқот давомида мутахассислар айни дамдаги вазият ва ундай қандай чиқиш ҳақида фикр юритишди.\nБарчалари ҳамжиҳатликда футболчиларни базага тўплаб, карантинга олган ҳолда машғулотларни бошлаш кераклигини айтишди.\nВадим Абрамов «Бунёдкор» футболчилари 3 ойдан бери ойлик олишмаётганлигини айтиб ўтди.\nЎз навбатида «Навбаҳор» бош мураббийи Андрей Канчельскис ҳам футболчиларга ойлик берилмаётганини қўшимча қилди. Яқин кунларда тўлашга ваъда қилишганини айтиб ўтди россиялик мутахассис.скачать dle 10.4фильмы бесплатно\nШухратжон-75 12-04-2020 11:26\nвиждон бўлса озгина ўйнашмаган ойига пул олишмаса хам бўлаверади


Президент мактаблари:Ишонч, умид ва келажак маскани - Ishonch.uz\nБош саҳифа Бош саҳифа Президент мактаблари:Ишонч, умид ва келажак маскани\nПрезидент мактаблари:Ишонч, умид ва келажак маскани\nТараққий топган жамиятларнинг барчасига хос бўлган бир жиҳат бор: улар иқтидорли ёшларини потенциал хазина деб билади.\nШу маънода, ривожланган давлат борки, унинг муваффақиятлари тарихига назар ташласангиз, албатта, таълим ва илм-фанга қаратилган юксак эътиборни кўришингиз мумкин.\nБизда ҳам мустақиллик йилларида таълим миллий тараққиётнинг асоси, деб белгиланди, бу ҳақда кўп гапирилди ва ҳатто турли концептуал лойиҳалар ишлаб чиқилди. Бироқ натижа масаласида биз ўзимиз истаган юксак марра сари кўзланган йўлнинг поёнига етолмадик.\nНега? Бунинг ўзига хос объектив ва субъектив сабаблари бор, албатта. Менинг назаримда, бизда узоқ йиллар мобайнида бошқа кўп соҳалар қатори таълимда ҳам анъанавий (консерватив) усуллардан воз кечилмади. Бу борада дунё тан олган янги йўлларнинг истиқболлари ўрганилмади, таҳлил этилмади. Бироқ тараққий этиш, олдинга силжиш учун, аввало, дунё амал қилаётган қадриятларни ўрганиш, уларга мослашиш кераклиги ҳаммага аллақачон аён эди. Фақат…\nБугун мамлакатимизда барча соҳалар қатори таълимга бўлган қараш ҳам кескин ўзгарди. Айтиш жоизки, 2018 йилда бу борада анъанавий қарашлардан фарқли ўлароқ, мутлақо янги, жаҳон стандартларига мос «таълим формати» сари қадам ташланди. Зеро, буни шароитнинг ўзи тақозо этаётганди.\nПрезидентимиз Қорақалпоғистон Республикасига ташрифи чоғида «Мамлакатимизни янги тараққиёт босқичига кўтаришни ўз олдимизга устувор вазифа қилиб қўйган эканмиз, буни амалга ошириш учун бизга, энг аввало, янги авлод кадрлари керак», деганди.\nАна шундай эзгу ният ва мақсадлар натижаси ўлароқ давлатимиз раҳбари ташаббуси билан 2019 йилда Тошкент, Нукус, Наманган ва Хива шаҳарларида илк Президент мактаблари ташкил этилди. Бугунга келиб эса барча вилоятларимизнинг марказий шаҳарларида шундай мактаблар ташкил этилиб, улар илк ўқувчиларини қабул қилиш арафасида.\nТаълим жараёни ва мазмун\nАлбатта, мактабнинг таълим методикаси, иш юритиш механизми анъанавийлардан катта фарқ қилади. Хўш, уларни нималарда кўриш мумкин?\nМактабнинг фаолият «композиция»си Англиядаги «Cambridge Assessment» компаниясининг ўқув дастури асосида тузилган бўлиб, ўқув қўлланмалари ва дарсликлар ўша ердан келтирилади. Синфлардаги ўқувчилар сони 12 нафар. Дарслар бирваракайига икки – бир нафар маҳаллий ва бир нафар хорижлик устозлар томонидан олиб борилади. Мактабда ўқитиш sciense – табиий фанлар, tehnology – технологиялар, engineering – техник ижодкорлик, art – cанъат ва matehematics – математика йўналишига чуқур ихтисослашган. Таълим халқаро «STEAM – таълим» дастури асосида олиб борилади. «STEAM – таълим» дастури информатика, математика, физика, кимё, биология, science, инглиз тили фанларини ўз ичига олса, «Маҳаллий ўқув дастури» она тили ва адабиёт, рус тили, тарих, тасвирий санъат, чизмачилик, жисмоний тарбия ва технологиядан иборат.\nҲар бир бўлим тугагач, ўқувчилардан тест ва назорат ишлари олиниб, уларнинг мавзуни ўзлаштиргани текшириб борилади. Агарда ўқувчи 4 ёки 3 баҳо олса, у билан ўқитувчи қайта-қайта ишлайди ва такрор назорат иши топшириб баҳосини тузатишига кўмаклашади. Аммо чораклик назорат ишларида бунга йўл қўйилмайди. Сабаби «Олдинги берилган имкониятлардан ўқувчи ва ўқитувчи тўғри фойдаланганида бундай натижа бўлмаслиги керак эди», деган хулосага кўра ёндашилади. Бундан ташқари, ўқитувчилар бола билан қўшимча ишлаганида ҳам ўқувчи 3 марта «3» баҳо олса, у белгиланган тартибга асосан мактабдан четлатилади.\nПойтахтдаги Президент мактабининг ўқув ишлари бўйича илмий бўлим мудири Муҳайё Мусурмонқулованинг айтишича, икки йил давом этган таълим жараёнида бундай ҳолатлар учрамади. Чунки бу ерда ўқиётган ўқувчиларнинг барчаси иқтидорли ва ўз таълим даргоҳларида энг аълочи ўқувчилар бўлишган.\nДарсдан бўш вақтларда…\nМактабда ҳар бири 45 дақиқалик бўлган 7 соатлик дарслар жадвалига амал қилинади. Учинчи соатдан кейин битта катта танаффус ва яна икки соатдан кейин бир соатлик тушликка мўлжалланган дам олиш дақиқаси берилади. Ундан сўнг яна икки соат дарслар давом этади ва дарс жараёнлари 15:30 да поёнига етади. Шундан сўнг ўқувчилар ётоқхонага бориб, ювиниб, кийимларини алмаштиргач, ошхонага чиқишади. Дарвоқе, ётоқхонада уларни тарбиячи педагоглар кутиб олади. Улар ўқувчиларнинг таомланиши, тўгаракларга бориши, уй вазифаларини бажариши учун ёрдамлашади ва назорат қилади.\nЎқувчиларнинг фанларга қизиқиши турлича. Кимнингдир аниқ фанларга қизиқиши юқори бўлса, кимнингдир табиий фанларга. Шу боис, улар тўгаракларни ўз қизиқишларига қараб танлашади.\n19:00. Кечки таомланиш вақти этиб белгиланган. Овқатланишдан сўнг улар учун эркин давра суҳбатлари, заковат ўйинлари, хуллас, мияга дам бериш орқали мазмунли вақт ўтказилади. Хоҳловчи ўқувчилар ўзларининг лойиҳалари устида ишлаши, кутубхонада мутолаа билан ёки уй вазифаси билан машғул бўлиши мумкин. Уларга бириктирилган тарбиячилар ҳам инглиз тилини юксак биладиган, ўз фанидан юқори билим даражага эга тажрибали устозлардир. Чунки ўқувчилар уй вазифалари ва тушунмаган нарсаларини сўраб билишлари учун ҳам ушбу вазифага юқори салоҳиятли педагоглар танланган.\n22:00. Тарбиячи педагоглар ўз ўрнини тунги тарбиячиларга бўшатади.\n– Бу лавозимга ҳам яхши ҳаёт тажрибасига эга бўлган малакали устозлар танланади, – дейди Муҳайё Мусурмонқулова. – Сабаби, болалар ҳафтанинг шанба, якшанба кунигина уйларига боришади. Қолган пайтларда эса шу ерда бўлишади. Бунинг учун уларга руҳан ота-онадек меҳрибон, ғамхўр, шу билан бирга, ҳаётнинг пасту баландлари ҳақида сабоқ, тарбия беришга қобил инсон керак. Тунги ва кундузги тарбиячи педагоглар зиммасига эса худди шундай вазифалар юкланади. Улар ўқувчиларга ўз ота-оналари каби яқин инсони бўлишга интилишади. Айтганча, бу лавозимдагиларнинг аксарияти аёллар.\nПедагог ва ўқувчилар қандай сараланади?\nПрезидент мактабига кириш учун 4-синфни битирган ўқувчилар икки босқичли тест синовларидан ўтади. Биринчи босқичда ўқувчиларнинг математик билимлари текширилиб, саралаб олинади. Иккинчи босқичда эса боланинг мантиқий фикрлаши, инглиз тилини билиш даражасига оид тестлар берилади. Айнан иккинчи босқич ҳал қилувчи роль ўйнаб, кириш имтиҳонларини шаффоф ва адолатли ташкил этиш мақсадида Англиядаги «Cambridge Assessment» компанияси билан ҳамкорлик қилинади. Ўқув материаллари ҳам ушбу ташкилот томонидан тайёрланади. Бериладиган саволлар, умуман, имтиҳон жараёнини «Cambridge Assessment» компаниясининг ўзи назорат қилади, шу боис натижаларни сохталаштириб бўлмайди. Олинган натижалар Президент мактаби веб-сайтида эълон қилинади.\nЎқитувчиларга бўлган талабга келсак, улар ўз фанидан олий тоифали ёки энг камида иккинчи тоифали бўлиши, инглиз тилини эса халқаро талаблар даражасида юқори ўзлаштирган бўлиши лозим. Хорижлик ўқитувчиларни саралаб олиш ҳам белгиланган тартибдаги билим, малака ва тажрибани акс эттирувчи сертификат ва суҳбат асосида ўтказилади.\nАйни пайтда Тошкент шаҳридаги Президент мактабига Англия, АҚШ, Иордания, Ямайка ва Жанубий Африка давлатларидан Кембридж дастурини ўқитиш малакасига, шунингдек, қўшимча SAT, TESOL ва IELTS сертификатларига эга бўлган 10 нафар хорижлик мутахассис жалб қилинган. Маҳаллий педагогларнинг хорижлик мутахассислар тажрибаларини ўрганиши ва дарсларга илғор педагогик технологияларни татбиқ этиши йўлга қўйилган. Хусусан, Анмари Андерсон, Кевин Хатчингс ҳамда Анн Баиллие каби хорижлик мутахассислар маҳаллий ўқитувчилар маҳорати ва малакасини ошириш мақсадида мунтазам семинар-тренинглар ўтказиб келмоқда.\n– Англиянинг Лондон шаҳриданман, – дейди Президент мактаби ўқитувчиси Анн Баиллие. – Бу мактаб ўқувчиларидан келажакда Ўзбекистоннинг энг илғор кадрлари, фан фидойилари ва яратувчилари чиқишига ишончим комил. Мактабда дарс Кембридж ўқув дастури асосида ўтилади. 10-11-синфлар А Level даражасини олиш учун ана шу дастур асосида таълим олишади. Ўқувчиларимиз IELTS ва Level имтиҳонларидан юқори балларни олишмоқда. Мазкур мактаб юртингиз таълим тизимини ривожлантиришда нечоғли тўғри ташкил этилганини кўрсатиб турибди. Ўзбекистонлик ўқитувчилар билан ҳамкорликда ишлаб, бир-биримиздан ўрганаётганимиздан хурсандман.\nНатижалар кутилганидан аъло!\nПрезидент мактабининг 10-11-синф ўқувчилари асосий мақсадни олий ўқув юртларига кириш тайёргарлигига қаратди ва ўрганишни ҳар доимгидан-да кучайтирди. Бунинг учун улар А Level имтиҳонини топширди. Мазкур имтиҳон ўқувчиларнинг ҳар бир фандан билим даражасини баҳолаб беради. Январь ойида эса ўқувчилар А Level имтиҳон натижалари, IELTS сертификатлари ва фан табеллари, фан олимпиадаларидаги иштироки натижалари, қўшимча шуғулланган соҳалари ва қизиқишлари ҳақидаги барча маълумотларни халқаро олий ўқув юртига кирувчи ўқувчилар базасига жойлаштиради. Бу базани халқаро университетларнинг махсус мутахассислари кузатиб, энг иқтидорли ва билим даражаси юқори ўқувчиларни ўз университетларида грант асосида ўқишга таклиф қилишади. Президент мактаби ўқувчилари тўгаракларда бундай базаларга маълумот жойлаш, халқаро университетларга грант қўлга киритиш бўйича амалда шуғуллангани боис, имкониятлардан тўғри фойдалана олишади.\nБугунги кунда Тошкент шаҳридаги Президент мактабининг 24 нафар битирувчисидан 22 нафарига АҚШ, Япония, Латвия, Австралия ва Буюк Британиянинг 100га яқин олий таълим муассасаларига ўқишга грант таклифлари тушиб, уларнинг умумий қиймати 7 миллион 733 минг 500 АҚШ долларини ташкил этди. Қолган икки нафар талаба эса муддатидан олдин маҳаллий университетларимизнинг талабалигига эришди. Битирувчилар ичида муддатидан олдин талаба бўлмаган ўқувчи йўқ. Энг ками 3 та университетдан таклиф олган, бошқалари эса ўнлаб университетларнинг грантини қўлга киритган. Улар орасида Зулфия Усмонова, Шаҳризода Ризоқулова каби иқтидорли қизларимизнинг ҳам борлиги кишини хурсанд қилади.\nМасалан, мактаб ўқувчиси Темурбек Сулаймонов кўпчиликнинг меҳрини қозонган йигитлардан. У IELTS халқаро тил билиш тестидан 7,5 балл натижа кўрсатиб, жами 29 та хорижий олий таълим муассасасининг 1,307,000 доллар грантларини қўлга киритди ва яқинда АҚШинг Цинцинатти университетида ўқишни бошлаш учун океан ортига учиб кетди.\n– Ўғлим Сергели туманидаги 301-мактабнинг энг аълочи ўқувчиларидан бўлган, – дейди Темурбекнинг онаси Нилуфар Сулаймонова. – 9-синфни битириб, ўзи ўртоқларидан эшитиб Президент мактабига кириш учун уйда тайёргарлик кўра бошлади ва имтиҳонлардан муваффақиятли ўтди. 10-11-синфларни Президент мактабида ўқиганидан жудаям фахрланаман. Ёшларимизга шундай шароитлар яратиб бергани, ўзини намоён этиши учун махсус мактаблар ташкил этгани учун Президентимиздан ғоят миннатдорман!\nКечагина яна бир янгиликка кўзим тушди. Юртимиз бўйлаб ўтказилган халқаро математика ва табиий фанлар олимпиадасида биринчи, иккинчи ва учинчи ўринларни Тошкент шаҳридаги Президент мактаби ўқувчилари Тимур Поляков, Фирдавс Ортиқов ва Фарангиз Абдуқаҳҳорова эгаллашибди.\nЭндиликда улар 2022 йилнинг 22-25 апрель кунлари Филиппиннинг Алкан вилоятида бўлиб ўтадиган Халқаро турга боришади. Эндигина 7 синфга қадам қўйган бу ўқувчиларнинг шаҳду шижоати ва дадил қадамлари опалари ва акаларининг шу ёшдаги кўрсаткичларидан-да муваффақиятли кечаётганини кўриб, фахрланар эканмиз, «Парвозингиз баланд бўлсин, истиқлол ёшлари, сиз юртимизнинг ишончи, умиди ва келажагисиз! Маррани доим баланд олаверинг!», деб қоламиз.\nАввалги саҳифаШу кунгача юртимизда 1 миллион 458 минг 381 нафар киши тўлиқ эмланди\nКейинги мақолаЭм бўлсин! ёхуд «COVID-19»га қарши эмланишдан олдин ва кейин нималарга эътибор бериш керак?


19:13 / 05.07.2018 | Sardor | 2624\nАссалому алайкум! Яқинда онамга совчи чиқди, мен уларни келмасларидан қайтариб юбордим. Онам бу ишимдан норози бўлиб, “агар қаршилик қилсанг сендай ўғлим йўқ кечаман” деяптилар. Гап шундаки "куёв" бўлмишнинг оиласи болалари бор экан. Хотинига талоқ берган, лекин одамлардан уялгани учун бирга яшармуш. Хотини олгунигача бизникига келиб яшаб турармуш. Мен бунга қаршиман. Онам ўйнаш бўлишларини хохламаяпман, лекин катта бола туриб онам буни тушунмаяптилар. Анави одам билан кўришмоқчи бўлсам у келмаяпти. Онамга никох ўқитиб олсак хеч нима қила олмайди деб ақл ўргатаяпти. Сингилларим, аёлим бор уйга мен йўғимда бегона келишини хоҳламайман. Нима қилишни билмай қолдим. Маслахатингизга мухтожман.\n- Ва алайкум ассалом! Шартларингизни қўйиб никоҳга рози бўлинг. Ҳозирги кунда эри бўлатуриб эридан қониқишмаяпти, эрсизларни тасаввур қилаверинг. Шундай ўринда сиз ҳам улар ҳам бир нуқтага келишинглар. Валлоҳу аълам!\nТалаби илм ёки она ризоси


Машҳурлар ҳаётини ижро этишда нафақат характери, балки ташқи жиҳатдан ҳам уларга ўхшаган актёрлар (фото) - 10 Марта 2022 - Yangiliklar Olami - www.SherlarUz.CoM - SMS SHERLAR, SEVGI SHERLARI, YANGI\nГлавная » 2022 » Март » 10 » Машҳурлар ҳаётини ижро этишда нафақат характери, балки ташқи жиҳатдан ҳам уларга ўхшаган актёрлар (фото)\nАктёр бўлиш — томошабинни фильмдаги қаҳрамон ҳақиқий одам эканлигига ишонтириш санъати демакдир. Аммо бутун дунёга маълум бўлган шахсни тасвирлаш янада қийинроқ. Бунда актёрларнинг ҳам, визажистларнинг ҳам истеъдоди муҳим аҳамиятга эга. Ахир иккинчисининг ёрдамисиз тарихий шахслар билан ташқи ўхшашликка эришиш қийин бўларди.\nЛеди Гага Патрисия Режани ролида («Гуччи уйи»)\nФильм ижодкорлари Патрисиянинг ташқи кўриниши ва хатти-ҳаракатидаги майда элементларга ҳам эътибор беришган. Актрисанинг ташқи қиёфасини иложи борича ўхшатиш керак эди, шунинг учун улар ҳақиқий Патрисия қандай гапиргани, сочларини қандай бўягани ва лабларини қандай чизганини ўрганиб чиқишган.\nАдам Драйвер Маурицио Гуччи ролида («Гуччи уйи»)\nКўзойнак ва соч турмаги билан актёр Маурициога анча ўхшаган. Гуччи худди шундай соч турмаги ва кўзойнак тақиб юрган.\nЖаред Лето Паоло Гуччи ролида («Гуччи уйи»)\nСуратдаги Жаред Летони деярли таниб бўлмайди. Паоло билан максимал даражада ўхшашликка эришиш учун грим столида бир неча соат ўтириш керак эди. Бундан ташқари, улар, тахминан, 3 ҳафта давомида тайёрланган бош учун махсус қопламадан фойдаланган.\nКристен Стюарт малика Диана ролида («Спенсер»)\nБутун жамоа актрисанинг қиёфаси устида ишлади. Операторлар уни янада ўхшатиш учун махсус ёруғлик ёрдамида маълум бир ракурсдан суратга олишди. Кўпгина кадрларда Кристен орқа томондан суратга олинган — бу ҳам керакли эффектга эришишга ёрдам берди. Тасвирни яратишда визажистлар ва стилистлар катта ҳисса қўшган. Мисол учун, актриса учун айнан малика Диана кийган кийимлар яратилган.\nЖек Фартинг шаҳзода Чарльз ролида («Спенсер»)\nЖек Фартинг британиялик актёр, шаҳзода Чарльз каби Лондонда туғилган. Эҳтимол, бу унга ўз характерини реал тасвирлашга ёрдам бергандир. Бу актёрнинг биринчи биографик роли эмас. У аввалроқ Жон Леннон ролини ҳам ўйнаган.\nГранит Рушити Златан Ибрагимович ролида («Мен Златанман»)\nЗлатан Ибрагимович — замонавий футболнинг машҳур шахсларидан бири. Фильм футболчи ҳаётининг бир неча даврлари ҳақида ҳикоя қилади, шунинг учун уни турли актёрлар ижро этади. Асосий ролни ўзи ҳам бир вақтлар футбол ўйнаган Гранит Рушити ўйнаган.\nШирли Маклейн Коко Шанел ролида («Коко Шанел»)\nШирлей Маклейннинг Коко Шанел каби бўйсунмас ва эксантрик характерга эгалиги уларни бирлаштирган. Маълум бўлишича, Ширли ёшлигиданоқ Шанелнинг мухлиси бўлган. Лекин ўша пайтларда бренд маҳсулотларни сотиб олишга қурби етмаган, шунинг учун қалбакиларидан фойдаланган.\nКичик Роберт Дауни Чарли Чаплин ролида («Чаплин»)\nАктёр олдидаги вазифа осон эмас эди. Чарли Чаплинга ўхшаб кўриниш ва ўзини тутиш учунгина эмас, балки уни ҳаётининг турли даврларида тасвирлаш ҳам керак эди. Негаки фильм Чаплиннинг 19 ёшидан 83 ёшгача бўлган ҳаёти ҳақида ҳикоя қилади.\nТерон Эжертон Элтон Жон ролида («Рокетмен»)\nАсосий вазифа Элтоннинг карикатурасини яратиш эмас, балки грим ёрдамида мусиқачининг ҳаёти моҳиятини етказиш эди. Бунинг учун Терон майда деталларгача аҳамият берган.\nУилл Смит Муҳаммад Али ролида («Али»)\nУилл Смит дастлаб Муҳаммад Али образини гавдалантира олишига шубҳа қилган. Актёрнинг сўзларига кўра, у тарихни бузиб кўрсатишни истамаган. Аммо боксчи Алининг ўзи ва унинг оиласи шахсан Смитдан бу ролни у ижро этишини сўраган.\nРиз Уизерспун Июнь Картер Кеш ролида («Чегарадан чиқиш»)\nРиз ўзининг «Оскар» мукофотига сазовор бўлган мазкур ролини илиқлик билан эслайди. Актрисанинг сўзларига кўра, у хонанда образига тўлиқ туша олган ва бу фильм унинг ҳаётида алоҳида из қолдирган.\nКатегория: SHOU BIZNES YANGILIKLARI / ШОУ БИЗНЕС ЯНГИЛИКЛАРИ | Просмотров: 38 | Добавил: Sherlaruz.CoM | Теги: #новости, #newsuz, #Yangilik, #habarlar, #uznews, #news, #Yangiliklar, #xabarlar, #ahborot | Рейтинг: 0.0/0


ЎзА - Ўзбекистоннинг улгуржи савдо товар айланмаси 43 761,0 миллиард сўмни ташкил қилмоқда\n15.11.2018 15:35:52 Чоп этиш версияси\nЎзбекистоннинг улгуржи савдо товар айланмаси 43 761,0 миллиард сўмни ташкил қилмоқда\nЙил бошидан республика бўйича улгуржи савдо товар айланмаси 2017 йилнинг шу даврига нисбатан 5,7 фоизга ўсди.\nЎзбeкистон Рeспубликаси Давлат статистика қўмитасининг Ташқи иқтисодий фаолият ва савдо статистикаси бошқармаси маълум қилишича, йил бошидан республика бўйича улгуржи савдо товар айланмаси 43 761,0 млрд. сўмни ташкил қилди ва 2017 йилнинг шу даврига нисбатан 5,7 фоизга ўсди.\nУлгуржи савдо товар айланмасида энг юқори ҳажм кичик тадбиркорлик субъектларига тўғри келмоқда. Мазкур ҳажм 2018 йил январь-октябрь ойлари якунларига кўра, 28 754,7 млрд. сўмни ташкил этиб, ўтган йилнинг шу даврига нисбатан 2,5 фоизга ўсди. Ушбу секторнинг умумий улгуржи савдо айланмасидаги улуши эса 65,7 фоизни ташкил қилмоқда. Бу кўрсаткич бошқа вилоятлар билан таққослаганда, Тошкент шаҳрида (79,7 фоиз), Фарғона (71,6 фоиз) ва Самарқанд (70,2 фоиз) вилоятларида юқори бўлган.\nУлгуржи савдо айланмасининг таркибида йирик корхоналар айланмасининг улуши 34,3 фоизни ташкил этди. Йирик корхоналарнинг аксарияти Навоий (68,6 фоиз), Тошкент (63,3 фоиз) ва Жиззах (54,3 фоиз) вилоятларида кузатилди.\nУлгуржи товар айланмаси ўтган йилнинг шу даврига нисбатан Қашқадарё вилоятида ўсиш суръатида камайиши кузатилди – 96,9 фоиз.


Отабек Ғуломхўжаев: "Андижон" Суперлигада жон сақлаш учун курашмайди" / CHAMPIONAT.asia\n17:30Биринчи лига. "Ғиждувон" трансферлари давом этади, жамоа таркибига бир қатор янги футболчилар қўшилишди 0 17:12Германияда йилнинг энг яхши футболчиси аниқланди 1 16:54Доннарумма "Милан"да ПСЖдагидан кўра кўпроқ маош олиши мумкин эди 1 16:31"Ливерпуль"нинг собиқ футболчиси: "Санчо "Олд Траффорд" юлдузи бўлади" 2 16:13Германияда йилнинг энг яхши мураббийи аниқланди 0 15:59Қатар КОНКАКАФ Олтин Кубогининг ярим финалига чиқди 6 15:43Бокс. Санжар Турсунов Олимпиадага муносиб спортчими? 61 15:31Олимпиада. Жиньякдан хет-трик, Бразилиядан нурсиз дуранг, Аргентинада ғалаба 0 15:06“Машъал” – “Сурхон” учрашуви Қаршида бўлиб ўтади 16 14:58Футзал. Термамиз Таиланддаги халқаро турнирни ғалаба билан бошлади 7 14:36Англияда яна шов-шув! "Манчестер Сити" молиявий фэйр-плейни бузганликда айбланмоқда 4 14:19Буффон: "ЖЧ-2022 бизни кутиб турибди, аммо..." 2 13:59Моуриньога "Барселона" ҳимоячиси керак 7 13:38Депай: "Мухлислар мендан кўп нарса кутишаётганини биламан" 5 13:19Каррагер: "Вийналдум кўпроқ пул истади, "Ливерпуль" эса уни хоҳламади" 7\nОтабек Ғуломхўжаев: "Андижон" Суперлигада жон сақлаш учун курашмайди"\nТеглар : АндижонОтабек Ғуломхўжаев\nСуперлиганинг тўртинчи туридан ўрин олган "Андижон" - "Машъал" (1:1) учрашувидан сўнг мезбонлар бош мураббийи Отабек Ғуломхўжаев фикрлари билан ўртоқлашди.\n"Биринчи галда стадионга ташриф буюрган мухлисларга раҳмат айтиб қоламан. Тўғрисини айтсам бугун жамоамни танимадим. Футболчилар худди биринчи маротаба майдонга чиққандек таассурот қолдирди. 90 дақиқа футбол ўйнашмади. Ўйинни кўриб чиқамиз ва таҳлил қиламиз. Сабабини жамоани ичида аниқлаймиз. Хато ўзимдан ўтди, деб ўйлайман. Аҳамият берган бўлсанглар Жалолиддинов билан Абдуманноповни асосий таркибда майдонга туширдим. Улар беш соатлик йўл босиб кеча машғулотларда максимал даражада иштирок этишди. Шунча пайтдан бери тайёргарлик кўриб келган йигитларни эмас уларни туширганим хатоим бўлди. Иккинчидан асосий таркибда ўйнамаётган Бахтиёр Қосимовни дарҳол бошланғич таркибга киритганим. Сўнгги паллага келибгина таркибни ўзгартириб юбордим. Шунинг ҳисобига бугун футбол бўлмади",- дейди Отабек Ғуломхўжаев.\n- Стандарт вазиятларни амалга оширган Жасур Жалолиддинов етарлича кескинлик ярата олмади. Ваҳоланки тепада яхши ўйнай оладиган футболчиларимиз бор эди. Балки бу чарчоқ аломати билан боғлиқми?\n- Ҳар бир ўйинга тайёргарлик кўриш жараёнида стандарт вазиятлар устида ишлаймиз. Бундай паллада Жасурда масъулиятни ўзига олиш истаги кучлилик қилди. Балки чарчоқ аломатидир. Ҳар бир бурчак зарбаларида қандай жойлашиш керак, ким қаерда туриши кераклигини машғулотларда ишлаганмиз. Уларнинг ўрнига майдонга тушиб ўйнаб бера олмайман. Ўша вазиятда Жасур тайёр бўлган экан шундай бўлди.\n- Нима деб ўйлайсиз "Андижон"нинг ўйинларига VAR керакмикин?\n- Йўқ. Буни ўтган сафар ҳам айтган эдим. Иложи бўлса "Андижон"нинг ўйинларига VAR тизмини қўйишмаслигини истардим. Майли қўйилган тақдирда ҳам рақиб томонга фойда чиқарса ҳам мен ҳич қачон индамайман. Келинг, футболни жозибасини ўлдирмайлик. Футбол ўйнайлик. Бир пайтлар Марадона ўйнаган вақтларда қўли билан гол урганда VAR бўлмаган. Кимнидир голи қайсидир жамоани чемпион қилган, жаҳон чемпионатига олиб чиққан.\n"Машъал"нинг ўйинларини ўрганиб чиққандик. Уларнинг "Бунёдкор" билан ўйинларини кузатгандик. Ҳимоядан ўйнашини, қарши ҳужумлардан фойдаланиши маълум эди. Ҳимоячиларимизнинг хатоларини таҳлил қиламиз. Биринчи турдан сўнг ҳалигача ўзимни жамоамни таний олганим йўқ. Чунки мен ҳеч қачон рақибнинг ўйинига қарамайман. Ўз ўйинимизни шакллантиришга ҳаракат қиламан. Нима учундир ўйин тўлиқ чиқаётгани йўқ. Ёки таркиб, жароҳатланганлар панд бермоқда. Мен рақибни индивидуал кучли футболчисига эътибор қаратаман.\n- "Металлург" билан сафарда жамоадан ғалаба кутса бўладими?\n- Биз ҳар бир учрашувда ғалаба учун майдонга тушамиз. Нима учун ишонч бўлмаслиги керак? Агар ишонч бўлмаганида мураббий сифатида фаолият олиб бормас эдим. Қийин вазиятда жамоани қабул қилиб олмаган бўлардим. Ҳозирги таркибимдаги барча футболчиларга ишонаман. Мухлислар хавотир олганидек жамоа бу йил жон сақлаб қолиш учун ўйнамайди.\n- Тўртинчи тур якунланди. "Андижон" жамоаси ҳужумчилари қачон гол уради?\n- Оғриқли мавзу. Айниқса Мартин Боаке. Ҳозир ҳам мураббийларимиз штаби билан шуни муҳокама қилдик. Биз ундан ёки нотўғри фойдаланмоқдамиз. Ёки у бизни тушунаётгани йўқ. Тўртта турда тўқсон дақиқа ўйнади. Балки энди захирага олармиз. Жамшид Ҳомидов йиғинларда ўзини яхши кўрсатган. Ҳаммасини ўз вақти бўлади. Ёшларга имкон берамиз. Кеча ўринбосарлар жамоасида Сардор Каримов ўйнади. Ушбу футболчи ҳам жамоа ўйинини топиб олгач асосий таркибга жалб қилинади. Клубнинг ўринбосарлар таркибида 5-6 нафар асосий таркибга номзодлар бор. Кейинги мавсум учун захира бор, дея оламан.\n- Жамоа сардори бошқа футболчилардан ажралиб туриши керак. Лекин "Андижон"да аксини кўрмоқдамиз. Кўп бор хатолар қилмоқда. Уларга нима етишмаяпти?\n- Уларни ўзи билан гаплашиб кўриш керак. Ўртоқлик ўйинларида Эдгар ўзини яхши томонлама кўрсатди. Ҳозир эса ўзимиз ҳам ҳайрон қолмоқдамиз. Лидерлик сифатларини ҳам кўрсатаётгани йўқ. Ўзини ёшига нисбатан тажрибасини ҳам намойиш қилмаяпти. Яна гаплашамиз. Шу кетиш бўлса сардорлик олиб қўйилади ва захира ўйинчисига айланади. Қачон ўзини кўрсатса кейин майдонга чиқади.\n- Ўйиндан гол уриш қийин бўлмоқда...\n- Рақибларимиз яхши ҳимояланмоқда. Александр Хомяковни неччи йилдан бери билсам ўз устида ишлашдан чарчамайди. 2013 йил Про лицензиясига ўқиганимизда кўп жиҳатларда уни ўзимга устоз, деб билганман. Ўзига яраша тажрибага эга.\nБиринчи лига. "Ғиждувон" трансферлари давом этади, жамоа таркибига бир қатор янги футболчилар қўшилишди 0\n"Қўқон-1912" "Сўғдиёна" билан жанговар дуранг қайд этган ўртоқлик баҳсидан ГАЛЕРЕЯ 2\n"Андижон" – "Турон" учрашуви Наманганда бўлиб ўтади 14\nЎртоқлик ўйини. Бақоев четлатилган баҳсда унинг шогирдлари "Қўқон-1912" билан дуранг ўйнади 9\n20 йилдан бери тўхтамаётган жиззахлик афсона 52\n"Локомотив" футболчилари "Металлург" ҳамда "Навбаҳор"га ўтди 7\n"Сўғдиёна" Тожикистон чемпиони "Истиқлол"ни мағлуб этган, Бабаян ва Шипилов ҳам келган ўйиндан ГАЛЕРЕЯ 10


Ҳиндистон бош вазири Тошкентдаги ШҲТ саммитида иштирок этади\n14:54 / 13.06.2016\nҲиндистон бош вазири Нарендра Моди 23-24 июнь кунлари Ўзбекистонда бўлиб ўтадиган Шанхай ҳамкорлик ташкилоти (ШҲТ) саммитига ташриф буюради. Бу ҳақида РИА "Новости"га Нью-Делидаги дипломатик манба хабар берган.\n"Биз бош вазир Модининг саммитда қатнашишини тасдиқловчи расмий маълумот олдик", - дея маълум қилди агентлик манбаси.\nСаммитда Ҳиндистон ва Покистоннинг ташкилотга қўшилишига доир мажбуриятлар меморандуми имзоланиши кутилмоқда.\nШҲТга Россия, Хитой, Қозоғистон, Қирғизистон, Тожикистон ва Ўзбекистон аъзо. Беларусь, Мўғулистон, Ҳиндистон, Эрон, Покистон ва Афғонистон кузатувчи мақомига эга. 2015 йилнинг июлида ШҲТда ташкилотга Ҳиндистон ва Покистонни қабул қилиш тартиби бошланган.


«ТИШИНГ БОРИДА ТИШЛАБ ҚОЛ!» ёки газ таъминот идораси ходимларининг янги «ихтироси» — Ishonch Gazetasi\n«ТИШИНГ БОРИДА ТИШЛАБ ҚОЛ!» ёки газ таъминот идораси ходимларининг янги «ихтироси»\nШу йил 1 августдан аҳоли учун етказиб бериладиган суюлтирилган газнинг 1 килограмми учун 800 сўм нарх белгиланганидан кўпчилик яхши хабардор, албатта. Демак, фуқаро битта газ баллонини тўлдириб бергани учун (етказиб бериш хизмати ичида, манзилнинг олис-яқинлигининг аҳамияти йўқ) таъминот идорасига 16 минг сўм тўлаши керак.\nАндижон тумани газ идораси ходимлари мана шу «имконият»дан қўшимча «даромад яратиш» йўлини топишибди: улар ҳукумат томонидан белгиланган нархга 3 минг устама қўйишган?!\n«Бўлиши мумкин эмас!» дейишга шошилманг! Аниқ мисолларга эътибор қаратинг. Бўтақора қишлоғи, жумладан, «Маориф», «Беш паҳлавон», «Деҳқон» маҳаллалари аҳолисидан газ баллони учун 19 минг сўмдан ҳақ олиняпти. «Намуна» маҳалласида фуқаро Салоҳиддин Сулаймонов ҳудуд аҳолисининг баллонларини тўплаб, таъминот идораси ўртасида даллолликни йўлга қўйгани сабаб 19 минг сўмга яна 4 минг сўм «устама» қўшяпти. Бу «ихтиро» туфайли намуналикларга битта баллонни тўлдириш 23 минг сўмга тушмоқда. Газ таъминоти идорасининг ҳудудга бириктирилган вакиллари эса ҳеч қандай эътирозни қабул қилишни истамайди: «биз баллонларни Салоҳиддин Сулаймонов орқали оламиз, гап тамом». Бундан чиқдики… «Хоҳласанг шу, хоҳламасанг катта кўча!».\nТаъминот идорасидан Бўтақора қишлоғига бириктирилган Шерзодбек, Умиджон исмли чилангарлардан изоҳ сўрадик. Улар бамайлихотир «Корхонанинг етказиб бериш хизмати 19 минг сўмга тўғри келади», дейишди. «Машинанинг биқинига «16 минг сўм!» деб ёзиб қўйибсизлар-ку?» деган эътирозимизга «Биз топшириқни бажаряпмиз», деб жавоб беришди.\nХўш, 16 минг сўм ўрнига 19 минг сўмдан пул йиғасиз, деб ким топшириқ берган? Туманлараро газ таъминоти 5-ҳудуд Андижон тумани бўлимининг аҳолига суюлтирилган газ етказиб бериш бўлими бошлиғи Отабек Эсоновга шу савол билан мурожаат қилдик.\n– Мен бунақа топшириқ бермаганман, – деди у. – Бу вазифада иш бошлаганимга икки ой бўлгани йўқ. Тўғри, эътирозлар бор. Айрим маҳаллаларда одамлар ҳатто 25 минг сўмдан тўлов қилишга мажбур бўлаётганини эшитдим. Қишлоқларга бориб, вазиятни ўрганишни режалаштириб қўйдим.\nБелгиланган меъёр бўйича оиладаги 5 нафар жонга 1 та баллон тўғри келади. Шунга мувофиқ бир ойда бир марта таъминот идораси томонидан суюлтирилган газ билан тўлдириб берилиши зарур. Андижон тумани бўйича айни пайтда аҳолида 30 минг 619 та газ баллони бор. Уларни ташиш учун 5 та махсус техника хизмат қиляпти. Битта машинага 110 та баллон сиғади. Идора ходимлари бир ой – 30 кун бетўхтов ишласа, 16 минг 500 дона баллонга газ тўлдириб, етказиб беришлари мумкин. Кўриниб турибдики, оилалардаги газ баллонларининг ярмидан кўпроғига бир ойда улгурса бўлади.\nТуманнинг деярли барча маҳаллаларида баллонлар битта одам томонидан тўпланади. Бунинг учун, албатта, маҳалладошлардан қўшимча хизмат ҳақи олинади. Бўлим бошлиғи Отабек Эсоновнинг айтишича, бу ҳолат ёнғин хавфсизлиги қоидаларига тамомила зид. Чунки уларнинг бир жойда жамланиши портлаш хавфини юзага келтиради. Демак, газ таъминоти идораси раҳбарлари тегишли ташкилотлар билан бу масаланинг ечимини топиши керак.\nШу ўринда «маслаҳат»га ўхшаш бир мулоҳазани айтиб ўтсак. Шаҳрихон туманида нарх-навонинг сунъий ошиб кетиши юзасидан арзномалар кўпайди. Шундан кейин туманда баллон ташувчи ҳар бир автомашинага карнай ўрнатилди ва муаммонинг ечими топилди.\nҲаммамиз яхши биламиз. Кейинги пайтда узоқ-яқиндан келган сотувчилар машинада қишлоқ айланиб, «ун келди», «пахта келди», «сабзи-пиёз келди», дея жар солса, одамлар дарров югуриб чиқишяпти. Андижон туманида ҳам бир ойда бир марта алмаштириладиган баллонларни шу йўл билан етказиб, «ўртакашларнинг монополияси»га барҳам берилса бўлмайдими?\nСуюлтирилган газ таъминоти билан боғлиқ кузатишлардан хулоса шуки, маҳалла фуқаролар йиғинлари қошидаги жамоатчилик комиссияси назорати ўрнатилган ҳудудларда нарх-навони сунъий ошириш борасида эътирозлар йўқ. Масалан, Хўжаобод туманида адлия идоралари ҳамда истеъмолчилар ҳуқуқларини ҳимоя қилиш жамиятлари федерациясининг бўлимлари ҳамкорлигида айни масалада тартиб ўрнатилди. Аммо Андижон туманида кўплаб МФЙ раислари ва жамоатчилик комиссиялари суюлтирилган газ масаласида оғзига «тош солиб» туришибди. Бу лоқайдликми ёки?..\nАндижон туманида аҳоли 30 минг 619 та баллондан фойдаланаётганини юқорида таъкидладик. Бир ойда ўртача 16 минг донаси суюлтирилган газ билан тўлдириляпти, дейлик. Ҳар бир баллон учун 3 минг сўмдан устама маблағ йиғиляпти. Демак, 48 (қирқ саккиз) миллион сўмни кимлардир ноқонуний равишда чўнтакка ураяпти.\nБиз журналистик суриштирувни биргина Бўтақора қишлоғи мисолида ўтказдик. Қишлоқ туман ички ишлар бўлими бошлиғи раҳбарлик қиладиган секторда жойлашган. Ноқонуний хатти-ҳаракатларга чек қўйиш учун шунинг ўзи кифоя эмасми?\nЮракка малҳамни четдан изламанг!\nИлмий-техник тафаккур ва креатив фаоллик захиралари


Қиёматнинг кичик кўриниши\n08:45 / 07.02.2019 4488 pdf Ўқиш режими + -\nСаҳобаларнинг ҳаётини тинглаб туриб, киши ўйланиб қолади: Улар ҳам мусулмон бўлишган, биз ҳам мусулмонмиз. Улар ҳам Қуръон ўқишган, биз ҳам ҳар куни Аллоҳнинг каломини ўқиймиз. Нега бўлмаса, уларнинг ҳаётини тинглаганимизда сесканиб кетамиз: Инсон бунақа яшаши мумкин эмас, деб. Нима учун жуда ката фарқ бор орамизда. Бунинг сабабини ўйлаб юрган маҳалларим, бир олимнинг хутбасини эшитиб қолдим. Олим ўртадаги фарқ жуда ҳам жиддийлашиб кетганини жуда аниқ ва лўнда сўзлар билан тушунтириб берди: Саҳобалар билан бизнинг фарқимиз шуки, улар айтган сўзларига ишона олишган эди...\nҲа, мана топдим сабабини! Архимеднинг эврикасидек топдим бу ҳақиқатни. Бугун бизнинг ҳаётимиздан исломнинг кўтарилиб кетгани, одамлар мусулмон бўла туриб, бемалол бир-бирларини алдашлари сабабини топдим! Аллоҳу Акбар! Менга буюк ҳақиқатни тушунтириб берган зотдан Аллоҳнинг Ўзи рози бўлсин.\nГап гап билан-ку, бир бўлган воқеани ҳам бунга шерик қиламан, сиз ҳам менинг нима учун бу қадар хурсанд бўлаётганимни тушуниб етасиз.\nБир танишим бор. Касби тасвирчи, замонавий тил билан айтганда оператор. Тўйларни тасвирга туширади. Ана шу танишим бир куни ажойиб бир воқеага сабаб бўлиб қолди. Ўзининг ҳикоя қилиб беришича, жоҳилий тўйлардан бирини тасвирга туширган, кейин эса видеокассетани тўй эгаларига топшириб кетган.\nЎша тўй куни роса шайтонбазм қилган куёвнинг дўстлари кассетани олишлари биланоқ, куёвошида томоша қилишни режалаштиришади. Кўпчиликка маълум, Тошкентда тўйдан сўнг куёвнинг дўстлари ўзаро тўпланиб, куёвга далда бўлиш учун маросим ўтказишади. Ана шу маросимга кечаги тўйда қатнашган ҳамма дўстлар тўпланишади. Улар тўй тасвирини томоша қилишдан олдин тўй ҳақида суҳбат қуришади. Шунда куёвнинг яқин дўсти шикоят қилиб қолади: Кеча ҳаммаси яхши бўлди-ю, шу фотоаппаратим йўқолди-да, ҳалиги фалончи билан ўйнамоқчи бўлиб даврага чиқиб кетганимда кимдир ўғирлаб кетибди.\nЎғрининг шаънига йигитлар бисотларида тўплаб қўйган сўзларини айтишди. Оғзидан бода кириб, шода чиқадиганлардан бунақа пайт нима кутиш мумкин?!\nЭнг қизиқ воқеа шундан кейин бўлиб ўтди. Куёвнинг дўстлари кечга томон видеокассета борлигини эслаб қолишди ва тўйни томоша қилишга кириб кетишди.\nЭнди тасаввур қилинг, йигитлар томоша қилаётган тасвирларда шундай манзара акс этади: Тасвирчи даврани тўлдириб ўйнаётган йигит-қизларни тасвирга туширар экан, тўйнинг ўртасига келганда, ҳамманинг нигоҳи бир нуқтага қадалди. "Ие, тўхта, тўхта, орқага қайтар!" Кассета орқага қайтарилди.\nМаросимни тўлдириб ўтирган давра қотиб қолади. Сабаби, тасвирнинг узоқ нуқтасида одамларнинг орасидан фотоаппаратни лип этиб олиб кетган йигит кўринади. Бу ушбу даврада ўтирган, ўғри ҳақида энг ёмон сўзларни ишлатган йигитлардан бири эди. Телевизор томоша қилаётган бутун давранинг нигоҳи ана шу дўстга қаратилади. У ёғини тахмин қилиб олиш мушкул эмас.\nБиз ушбу ҳикояни келтириб, нима демоқчимиз? Демоқчимизки, бир тасвирчининг тасвирига ўғрилик ҳолати тушиб қолган бўлса, инсон қандай шарманда бўлади. Аммо биз бугунги кунда қилаётган барча амалларимизни Аллоҳ субҳанаҳу ва таолодан қандай яширамиз. Қилган амалларимиз эртага, қиёмат Кунида инсониятга намойиш этиб берилса, аҳволимиз қандай бўлади?! Шуни англаб етмагунимизча, ҳақиқий мўмин бўла олмас эканмиз. Чунки Аллоҳ субҳанаҳу ва таоло Қуръони Каримда: "Ўша Кунда одамлар, уларга (қилиб ўтган) амаллари(нинг жазо ёки мукофотлари) кўрсатилиши учун тўда-тўда бўлиб чиқиб келурлар! Бас, ким (ҳаёти дунёдалик пайтиди) зарра мисқоличалик яхшилик қилса, (Қиёмат Кунида) ўшани кўрур. Ким зарра мисқоличалик ёмонлик қилса уни ҳам кўрур", деган. Залзала сураси, 6,7,8-оятлар.\nЗалзала сурасининг аввалги оятларида эса "Ана ўша Кунда (Ер), Парвардигорингиз унга ваҳий қилиб, сўзлашга буюргани сабабли ўз хабарларини сўзлар!" дейилурки, ер ҳамма нарсадан хабар бериб турганида аҳволимиз қандай бўлади, деб ўйламагунимизча, саҳобийларни тушунмаймиз. Абу Ҳурайра (Аллоҳ у кишидаи рози бўлсин) ривоят қилишларича, Пайғамбар алийҳиссалом Ернинг хабарлари нима эканлиги ҳақида сўзлаб: "Ернинг хабарлари ҳар бир эркагу аёл унинг устида қандай амал қилган бўлса, барчасини Аллоҳ таоло ҳузурида сўзлаб, гувоҳлик беришидир", деган эканлар. Аллоҳ таъоло ана шу кунда шарманда қилмасин!\nАзиз 22:19 / 07.02.2019\nТохиров Адхамжон 14:22 / 07.02.2019\nСаҳобийлар ҳаётида ҳар бирида ибрат бор бизлар улардек бўлолмаймиз лекин улардан ибрат оламиз\nBekzod 14:17 / 07.02.2019\nЖуда таъсирли чикибди. Аллоҳ гунохларимизни узи кечирсин.\nСобиров Назир 11:55 / 07.02.2019\nСаҳобалар ҳаётини урганишга аҳд қилдим. Ёлғондан узоқ бўлишни яна бир бор англадим. Бўлиб утган воқиа чуқур уйлашга мажбур қилди. Роббимизнинг ўзи кечирсин билмай қилган гуноҳларимиз қанча. Аллоҳ кўриб туришини билсак ҳам нафсимизни тийолмай қилган гуноҳларимиздан қурқиб кетдим. Ҳа бу гуноҳлар оғир. Бу гуноҳларни инсон қалбига етган жарохат десак бу жарохатни даволаш танга етган жарохатни даволашдан кўра қийин экан. Гуноҳ ишларни қилишлакдан Меҳрибон Роббимизнинг ўзи асрасин. Омин.\n15:34 / 28.04.2017 1278\nСЎНГГИ УМИД АЛЛОҲДАН...\n15:34 / 28.04.2017 1250\nИбн Аббоснинг заковати\nАбдуллоҳ ибн Аббос розияллоҳу анҳу .Рум шоҳи Қайсар халифа Муовияга мактуб ёзди .Сенга салом бўлсин Аммо баъд менга Аллоҳга энг суюкли калима нималигини, иккинчи, давоми...\n1351 08:45 / 20.01.2019\nЖумани узрсиз тарк этмаслик\nАбу Саъид розияллоҳу анҳудан ривоят қилинади.Набий соллаллоҳу алайҳи васаллам .Ким Аллоҳга ва охират кунига иймон келтирган бўлса, жумага борсин. Ким бирор беҳуда давоми...\n761 09:10 / 26.04.2019\nХутба вақтида ортиқча ҳаракат қилмаслик\nАбу Ҳурайра розияллоҳу анҳудан ривоят қилинади.Набий соллаллоҳу алайҳи васаллам .Ким яхшилаб таҳорат қилсаю, сўнгра жумага бориб, яқинроқ жойга ўтирса, тингласа, давоми...\n1109 08:00 / 22.03.2019\n459 09:00 / 28.07.2019


Ўзбекистон “Лукойл” билан газ сотиб олиш ҳақида музокаралар олиб борди — Review.uz\nЎзбекистон ички бозор эҳтиёжлари учун “Лукойл” билан қишда қўшимча миқдорда газ сотиб олиш ҳақида музокаралар олиб бормоқда. Бу ҳақда Ўзбекистон Энергетика вазирлиги хабар берди.\nМаълум бўлишича, шу вақтга қадар “Лукойл” Ўзбекистонда қазиб олинган газни Россиянинг “Газпром” компаниясига етказиб берган, лекин дунёда углеводородларга талаб камайган вақтда Ўзбекистонда катта ҳажмда газ қазиб олиш – компания учун қимматлик қилган. “Шу сабабли биз “Лукойл” билан газ сотиб олиш нархларини келишмоқдамиз. Қанча газ сотиб олишимиз ҳозирча маълум эмас, лекин биз ички бозорда дефицит юзага келишига йўқ қўймаймиз, иқтисод учун қанча газ керак бўлса – шунча сотиб оламиз, бу аниқ”, - деди вазир ўринбосари.